qundao/data-zh-poetry huggingface dataset:
仲儒烹密雲龍得烹字
作者：鄒浩
朝代：宋

清都密雲龍，遐方久馳名。
無因飲天賜，歎息非公卿。
爾來牛斗間，瑞氣蟠縱横。
龜書識至寶，近在璧假城。
物色到君箧，發視凡骨驚。
君心本鐡石，從此亦變更。
自言匹夫耳，乃有懷玉聲。
羣嘲杜潛隙，徑約良友烹。
伊予豈其人，重以慰平生。
可憐謝康樂，新詩徒爾鳴。
仲孺督烹小團既而非真物也悵然次韻以謝不敏
作者：鄒浩
朝代：宋

情僞初難分，飽聞不如視。
君看求馬時，安得走唐肆。
此茶亦先聲，入手恐失墜。
泠然風御還，共飲乃非是。
坐令竹邊心，追悔如刻鼻。
故人豈欺予，姑以将遠意。
由來毁譽間，夫子猶必試。
八牀志多金，龍斷何足異。
胡爲不三思，取信輶軒使。
超超莆陽公，銓量妙清思。
仰止一喟然，背浹欲流泚。
尚賴君詩存，高吟忘肉味。
仲弓意欲協律作此戲之
作者：鄒浩
朝代：宋

王郎豪翰落明珠，自合鵷行儼帝居。
底事奉常思協律，不歸天祿更讐書。
仲弓見訪同過叔原
作者：鄒浩
朝代：宋

幕天雲不動，庭竹晚生寒。
好事倐假盖，擁爐聊整冠。
香煤團薄霧，松麈落驚湍。
思逸何當盡，鄰家有謝安。
仲益以帳來且有就榻眠之句復次韻與之
作者：鄒浩
朝代：宋

茆屋初成亦可憐，更懸青帳小窗前。
不嫌索寞無春夢，解使君心合眼眠。
仲益欲歸作此留之
作者：鄒浩
朝代：宋

關西關北漸芳菲，曉馬凌春入翠微。
山向吾曹正多思，不應攬轡屡言歸。
仲益約遊延慶不至作此戲之
作者：鄒浩
朝代：宋

出門無他岐，一徑指山麓。
餘寒弄晴陰，淅瀝散輕玉。
我僕亦賞心，我馬亦飛肉。
回首幕中英，文書正拘束。
仲益遽塞便門作此戲之
作者：鄒浩
朝代：宋

閉門不啻似泄柳，排闥何由如舞陽。
憐君肝膽便楚越，使我南北成參商。
伯和見過
作者：鄒浩
朝代：宋

參軍跋馬瘴江濱，一笑相逢意轉親。
偶復面論前日事，恍疑身是隔生人。
風隨玉麈傾新蓋，暑避冰姿返舊輪。
八卦森森照歸路，爲君留飲判經旬。
佛前筍·其一
作者：鄒浩
朝代：宋

基構于今政十年，不容山竹暗行鞭。
森然五筍自何出，盛矣文邦相與傳。
佛前筍·其二
作者：鄒浩
朝代：宋

和氣潛通無間斷，佛光回照有因緣。
恩書不遠歸期近，已覺斑衣色倍鮮。
來仙閣
作者：鄒浩
朝代：宋

偶向人間作謫仙，翛然來此住經年。
君臣鼎內重相合，日月壺中獨自圓。
過惡已除丹簡上，姓名猶在紫霞前。
一朝駕却飛鸞去，留得風聲舉世傳。
信中以詩來因次其韻送之
作者：鄒浩
朝代：宋

道言誰復書諸紳，瀟湘江上逢斯人。
向來濱死入魑魅，胸腹洞然無甲鱗。
炎氛吹風作旗靡，玉樓倒影明蒿里。
孤心還逐冷雲飛，歷歷長亭不知幾。
聖王開了睹天庭，妙脱筌蹄合喙鳴。
箇中無可無不可，智者亦迷何處名。
渾沌兼忘儵與忽，有口鼻如欣莫咄。
北山之北草堂深，怨鶴驚猿它自物。
修仁茶·其一
作者：鄒浩
朝代：宋

味如橄欖久方回，初苦終甘要得知。
不但炎荒能已疾，携歸北地亦相宜。
修仁茶·其三
作者：鄒浩
朝代：宋

龍鳳新團出帝家，南人不顧自煎茶。
夜光明月真投暗，悵望長安天一涯。
修仁茶·其二
作者：鄒浩
朝代：宋

嶺南州縣接湖南，處處烹煎極口談。
北苑春芽雖絕品，不能消鬲禦煙嵐。
倒用前韻
作者：鄒浩
朝代：宋

我有一張琴，窮高更極深。
瓠巴那解鼓，師曠杳難尋。
寂寂三冬夜，悠悠萬古心。
衣冠徧天宇，誰爲作知音。
假寐靈川報恩寺
作者：鄒浩
朝代：宋

故人猶在驛亭邊，暫向雲房借榻眠。
漏泄祖師多少意，松聲都到小窗前。
偶書
作者：鄒浩
朝代：宋

去年端午尚京居，骨肉團欒奉板輿。
今日菖蒲還薦酒，猶於嶺表待文書。
偶書
作者：鄒浩
朝代：宋

吟罷新詩復自謠，欣然一笑静中超。
鳴鷄吠犬芭蕉外，欲與論心不可招。
偶書
作者：鄒浩
朝代：宋

底事爰絲不自高，傾心劇孟久遊遨。
元來緩急叩門處，狥義忘軀勝我曹。
偶書
作者：鄒浩
朝代：宋

朝天坊裏朝天客，拱北軒中拱北人。
惟有蒼蒼知此意，只應潛爲啟嚴宸。
偶書
作者：鄒浩
朝代：宋

朝讀一卷經，暮讀一卷書。
一卷復一卷，三藏與五車。
儒釋本不異，昧者自親疏。
昧者不足道，明者當何如。
偶書
作者：鄒浩
朝代：宋

未始有回無不可，焉能□□亦何傷。
得師雖晚猶堪救，萬事紛紛付兩忘。
偶書
作者：鄒浩
朝代：宋

玄鳥未來陽鳥稀，廣庭松竹皆故枝。
書邊癡坐送日月，春色過門都不知。
偶書
作者：鄒浩
朝代：宋

白晝談禪木上座，清宵同夢竹夫人。
此心莫逆仙宮下，一片乾坤特地新。
偶書
作者：鄒浩
朝代：宋

白髮倚門無限情，江湖渺渺秋欲生。
回船捩柁見歸路，天道無私憐汝誠。
偶書
作者：鄒浩
朝代：宋

莫把形骸礙此心，此心真體杳難尋。
太虚僅此一漚發，方寸能容萬象沉。
無佛無人誰是我，不來不去妙常今。
更須知有全提在，拄杖從横雲霧深。
偶書
作者：鄒浩
朝代：宋

長折松枝爲麈尾，圓刳杉樹作茅菴。
本來面目無人識，却許江山静處參。
偶書·其一
作者：鄒浩
朝代：宋

形影相隨甫半年，皇恩今日放歸田。
回頭一夢驚初覺，敢把窮通更問天。
偶書·其二
作者：鄒浩
朝代：宋

阻奉晨昏寧孝子，竄投荒遠豈忠臣。
今朝恩放歸田去，留得遺蹤警後人。
元夕席上食柑子
作者：鄒浩
朝代：宋

契闊吳門千里，棲遲潁水三年。
臈炬光中氣味，洞庭波上風煙。
元夕過唐潛亨·其一
作者：鄒浩
朝代：宋

乾坤爲室月爲燈，今夕先生眼倍青。
笑盡筌蹄聊把手，不知何處是中庭。
元夕過唐潛亨·其三
作者：鄒浩
朝代：宋

參禪不學龐居士，得句猶如孟浩然。
要識從來用心處，閴無車馬到門前。
元夕過唐潛亨·其二
作者：鄒浩
朝代：宋

藏拙堂深不浪開，夜光容我卷書來。
梅花傲雪初無語，斗柄催春忽自回。
元日·其一
作者：鄒浩
朝代：宋

閤門拜表賀君王，數載追陪鵷鷺行。
鬱鬱匆匆又元日，望雲空斷九迴腸。
元日·其七
作者：鄒浩
朝代：宋

莫怪今朝雨不休，天工着意在年頭。
塵埃浣滌須教盡，始得風光遍九州。
元日·其三
作者：鄒浩
朝代：宋

此身何物比儀形，風裏孤蓬水上萍。
莫道南來無可績，爲誰扶出老人星。
元日·其二
作者：鄒浩
朝代：宋

斑衣爵躍爲親壽，歲歲年年兄弟同。
今日瀟湘亦佳節，獨將無語對東風。
元日·其五
作者：鄒浩
朝代：宋

寒雪欻隨殘臈盡，暖風端逐早春回。
人間無數芳菲眼，會見乾坤特地開。
元日·其八
作者：鄒浩
朝代：宋

版築何求終見起，金縢不辯自能開。
君恩滉漾無邊際，解逐東風向我來。
元日·其六
作者：鄒浩
朝代：宋

紅梅閣下梅香動，青草湖邊草色新。
鼓枻行將指歸路，倚欄猶得會鄉人。
元日·其四
作者：鄒浩
朝代：宋

南來日日望新年，今日新年到眼前。
笑語妻兒莫惆悵，即隨歸燕上歸船。
元禮
作者：鄒浩
朝代：宋

來往憧憧多故人，幾能於此欵柴門。
紅蓮綠水還初興，青草黄茅得細論。
陡覺炎氛開日月，坐令爽氣滿乾坤。
匪朝恩錫歸田去，只恐煩君費酒樽。
元禮乘漁船見訪作此戲之
作者：鄒浩
朝代：宋

一棹翛然一幅巾，汀鷗集處亦逡巡。
功名正逐天機露，不似釣魚船上人。
元老寄惠香山
作者：鄒浩
朝代：宋

毗耶居士有神功，斷取香山置掌中。
五分普令薫法界，一時倶送與仙翁。
巖頭雲澹暉暉日，洞口煙横細細風。
可但吾心今莫逆，香巖於此獲圓通。
元魯侍親還以凡今之人莫如兄弟賦詩送之·其一
作者：鄒浩
朝代：宋

秋風卷輕帷，似送東歸帆。
親心爲惻惻，穀馬馳兩銜。
吳江渺清冷，吳山鬰巉巖。
侍行不爾俱，官曹猶治凡。
元魯侍親還以凡今之人莫如兄弟賦詩送之·其七
作者：鄒浩
朝代：宋

詹何我師友，文行懸高名。
天命豈易度，棲遲尚柴荆。
省定餘白晝，相與發大鳴。
才進非故吾，從此難爲兄。
元魯侍親還以凡今之人莫如兄弟賦詩送之·其三
作者：鄒浩
朝代：宋

爾生見天地，較我兩歲遲。
兒童作壮夫，恍若旦暮期。
詩禮久服膺，飛鳴當及時。
慎勿醉鄉去，志士良耻之。
元魯侍親還以凡今之人莫如兄弟賦詩送之·其二
作者：鄒浩
朝代：宋

北去青山門，宰木行森森。
吾祖不可見，歲月成古今。
侍親奠雞酒，應慰久客心。
爾心故自慰，爾兄涕沾襟。
元魯侍親還以凡今之人莫如兄弟賦詩送之·其五
作者：鄒浩
朝代：宋

至遠挽不來，庭竹屢隕籜。
剖魚得素書，頗說甘寂寞。
矯枉勿過正，執中思子莫。
他年同我心，俯仰無愧怍。
元魯侍親還以凡今之人莫如兄弟賦詩送之·其八
作者：鄒浩
朝代：宋

四人如四支，闕一不成體。
故爲各天涯，阻異晨昏禮。
但願器業成，高陽亦兄弟。
此意何時窮，潁川方瀰瀰。
元魯侍親還以凡今之人莫如兄弟賦詩送之·其六
作者：鄒浩
朝代：宋

至虚走橋門，所樂在羣居。
羣居固可樂，他途亦紛如。
合抱自毫末，要須慎其初。
大带有餘否，此語當急書。
元魯侍親還以凡今之人莫如兄弟賦詩送之·其四
作者：鄒浩
朝代：宋

姑蘇一都會，井徑分龍鱗。
風俗如鄆城，臧否朝朝新。
况爾隨侍子，動與嫌疑鄰。
延篤儻可師，不如陪古人。
入湖南界·其一
作者：鄒浩
朝代：宋

踏着湖南境界新，展開天宇浄無塵。
增添喜色知多少，滿眼雪峰如故人。
入湖南界·其一〇
作者：鄒浩
朝代：宋

短簫長笛鼓鼕鼕，簇紙爲船棹晚風。
送了鬼神無一事，大家贏得醉顔紅。
入湖南界·其一一
作者：鄒浩
朝代：宋

雞未鳴時整客衣，行行只恐日斜暉。
米塘過了全州近，恰遇村人趁市歸。
入湖南界·其一二
作者：鄒浩
朝代：宋

赤脚蠻中新出來，湖南逢着盡銀釵。
雖然未得凌波様，已會人人着草鞋。
入湖南界·其七
作者：鄒浩
朝代：宋

淡描深拂百千般，終日擡頭不厭觀。
造物始初誰與様，定應曾得古圖看。
入湖南界·其三
作者：鄒浩
朝代：宋

一自瀟湘見雪飛，炎氛遮眼暗漁磯。
今朝纔入湖南界，便睹玉光生翠微。
入湖南界·其九
作者：鄒浩
朝代：宋

折得梅枝插轎簾，路人驚怪簇巉巖。
從教大擔擔將去，深入三家村裏談。
入湖南界·其二
作者：鄒浩
朝代：宋

北風吹滿亂山雲，山頂皚皚色尚新。
怪得幾朝寒暝日，元來留雪迓歸輪。
入湖南界·其五
作者：鄒浩
朝代：宋

薄薄陰雲淡淡天，北風迎路徹重綿。
從教捲起轎簾子，吹盡幾年嵐瘴烟。
入湖南界·其八
作者：鄒浩
朝代：宋

一等乾坤一等山，纔分湖嶺便多般。
何如洗盡昏昏瘴，都作晴天萬仞寒。
入湖南界·其六
作者：鄒浩
朝代：宋

重重叠叠擁遙峰，總在輕烟薄霧中。
疑是李成初畫了，生綃千幅掛晴空。
入湖南界·其四
作者：鄒浩
朝代：宋

北風吹面過如冰，也勝南風瘴水濱。
莫向知亭嫌太冷，主人元是鐵心人。
入試院呈同事章顯父推官及監試柴承之朝奉
作者：鄒浩
朝代：宋

漢江洶洶不知休，江上譙門鼓角秋。
匹馬崎嶇随國事，同心邂逅得儒流。
何妨蟋蟀床頭急，况是芭蕉雨脚收。
别乘端容共蕭散，從今相與傲浮丘。
六一巖
作者：鄒浩
朝代：宋

造物有所待，巉巖從此通。
千峰豁前障，萬象欻來同。
滌覽進江水，嘯晴生虎風。
誰知不朽事，成在笑談中。
六月六日城外馬上呈世德·其一
作者：鄒浩
朝代：宋

峴山脚下江水生，普寧寺前舟楫行。
細民無錢不得渡，老幼相持愁歎聲。
六月六日城外馬上呈世德·其二
作者：鄒浩
朝代：宋

虎頭鳳麓連長堤，隨山刊木路可爲。
長官仁政及物遠，一時力役民忘疲。
再和晦之
作者：鄒浩
朝代：宋

舉世欣欣濮上音，絲桐還寄長卿心。
知君韶濩思千載，勁節松筠挺幾尋。
萬籟息時霜劍立，一燈明處夜堂深。
他年振鐸收遺器，豈愧雲和瑟與琴。
再宿南堂分韻得星字
作者：鄒浩
朝代：宋

夕雲不成雨，冉冉東南征。
凉月掛河漢，鮮風起階庭。
蛩韻響新織，螢光駛流星。
誰知亦有念，夙駕在青冥。
再用前韻答濟明見和
作者：鄒浩
朝代：宋

長笑空言謾九丘，更攜餘刃佐方州。
老姦不復潛封內，佳句終然到筆頭。
秋入江山供遠思，路回猿鶴佇清遊。
只應未厭斯民樂，還聽鐘鳴十二樓。
再用前韻答端夫見和
作者：鄒浩
朝代：宋

朝衣暫此擁屏星，長笑他時智慧昏。
不以誠心尊孔氏，却將吾道奉祇園。
由來博施能周物，曾是寒生亦叩門。
只恐堂成待公落，鏡中黄色尚山根。
再酬仲孺
作者：鄒浩
朝代：宋

龍團方啓封，數子已驚視。
端如肖壁人，騎羊入城肆。
又如金谷姿，不合樓前墜。
嚢衣本酸寒，茶具無一是。
紛紛詰鄰家，浪欲學擁鼻。
秋空輙雲雷，秘惜乃天意。
未敢還巾車，且集諸生試。
豈非今年芽，歲月與君異。
直須如印刓，詩驛趼來使。
念君才患多，落筆有餘思。
盈編故可期，河流幾時泚。
君應嘲馬肝，不食亦知味。
冒雪渡江遊朝陽火星二巖既歸戲作
作者：鄒浩
朝代：宋

踏雪尋山亦自奇，歸來追想欲吟詩。
孺人顧我忽然笑，却道君今休更痴。
冬至夜夢中作
作者：鄒浩
朝代：宋

爐烟颯颯對團蒲，暮去朝來只自如。
還見人間好時節，羣陰消盡一陽初。
分韻送德符還山得送字
作者：鄒浩
朝代：宋

秋風歘來歸，秋事日夕動。
葉淨嵩嶺高，煙空潁川縱。
茅齋鬰其傍，妙與猿鶴共。
拂衣問前途，不作河濱夢。
念君如病松，重以旻天慟。
未屠朱子龍，且集黄公鳳。
伊予亦何爲，於此迭賓送。
慎勿甘自埋，斯文要梁棟。
初到京謁執政
作者：鄒浩
朝代：宋

鄒陽謾說曳長裾，東閣由來禮自殊。
負郭田園倘無恙，不如歸去老江湖。
初夏過西苑呈商居平程良弼二年兄
作者：鄒浩
朝代：宋

紅香吹盡綠陰垂，恰似當年錫宴時。
今日玉津樓下過，午聲依舊囀黄鸝。
别昭平
作者：鄒浩
朝代：宋

江山本無情，别去亦何語。
向來爽氣中，食息三月許。
來非吾所求，去非吾所禦。
回首謝江山，吾今若輕舉。
别由正
作者：鄒浩
朝代：宋

許汝相望無百里，政聲文譽益驚人。
豈知今日俱長路，重慰平生仰後塵。
雲澹京山黄鵠舉，風回漢水白鷗馴。
歸來有約天從否，凖擬冥行細問津。
别零陵
作者：鄒浩
朝代：宋

零陵詎中邦，道阻五千里。
我以放逐來，本非心樂只。
身止高山巔，忽忽彌半禩。
人情久自親，况復多可喜。
坐使故鄉念，如火沃之水。
罪大不得留，今兹動行李。
昭州雖嶺南，流寓盖均耳。
倘未還庭闈，在彼猶在此。
胡然當作離，耿耿殊不已。
物我要兼忘，咄哉從此始。
勉畢元明
作者：鄒浩
朝代：宋

男兒數偶奇，不必苦嗟咨。
顔子猶簞食，荘生亦布衣。
百年容易老，萬卷卒難窺。
致力宜爲者，騰驤自有時。
勉祖道修子美祠堂
作者：鄒浩
朝代：宋

工部云亡幾百年，精誠如在有遺編。
筆追六義回千古，名薄三光亘九天。
師法周流寰海內，祠堂落寞楚江邊。
長官風化尊賢急，想見丹青復煥然。
勉蕭尉秀實别刻磨崖
作者：鄒浩
朝代：宋

忠義能令金石開，至今凛凛動昭回。
彼蒼欲作無窮計，此事欣逢不世才。
浄掃煙霞留健筆，巧分鸞鳳過浯臺。
亦宜愛日成君志，側席知名即詔來。
十六夜府會湖光亭呈世美
作者：鄒浩
朝代：宋

使君終宴先歸休，菱盤藻带妨移舟。
湖邊何處月已到，觀音堂下寒光浮。
鼎來談笑托新興，沉沉萬籟乾坤幽。
雲端飛翼弄清靄，波間戲鬛吹輕漚。
凉飈襲塵了無迹，似動不動蒹葭洲。
却觀落日倚欄處，天東縹緲横高樓。
不須要月共形影，吾曺兹焉成獻酬。
单衣盈露坐忘返，亦忘佳客相與留。
始知人世惡塵土，生平今夕方中秋。
昨宵蓮社二三子，借問賞心如此不。
十月一日
作者：鄒浩
朝代：宋

杉松無數擁高墳，想見今朝奠酒樽。
惟我罪深難赦宥，五千里外慘銷魂。
午枕有感
作者：鄒浩
朝代：宋

宰我嗜晝寝，邊韶仍愛眠。
當時師弟子，指摘良紛然。
韋絃以爲戒，僶俛亦有年。
分作蠧書魚，文字相周旋。
縱不叔夜懶，猶慚頭在懸。
如何到此地，午枕有所便。
晨餐未停筯，睡思潛予牽。
矇矓眼自醉，百體柔於綿。
茗飲雖再三，驅逐無由緣。
解衣卧北窗，徑走姬旦前。
往往隨物化，飛躍参魚鳶。
老木森古砌，日轉驚鳴蝉。
矍然整巾屨，衙鼓忽已傳。
由來棘圍中，疏放成拘攣。
氣血似止水，鬰鬰爲此愆。
何當徹門牡，四顧還青天。
朝昏遞消息，有節亦有宣。
焚膏續清晝，冥心寄韋編。
往失固莫救，尚得來者全。
聖處幾萬里，行矣勤着鞭。
午枕覺懷世美
作者：鄒浩
朝代：宋

睡鄉天地肅秋風，日日欣随宰我蹤。
靖節有人須命駕，道途何事不相逢。
南堂八絕句·其一
作者：鄒浩
朝代：宋

聖賢祠畢諸生散，曳履斜陽哦杜詩。
幽鳥飛來似相好，竹枝深處語多時。
南堂八絕句·其七
作者：鄒浩
朝代：宋

倦來搘策立階除，深喜官居似隱居。
寒日西流報衙鼓，紛紛清影上圗書。
南堂八絕句·其三
作者：鄒浩
朝代：宋

長廊耿耿注西東，鼓腹循環返照中。
更擬将心寄明月，無端雲葉上晴空。
南堂八絕句·其二
作者：鄒浩
朝代：宋

桐竹交陰覆廣庭，秋風時與葉争鳴。
可憐一曲明君操，不似高山流水聲。
南堂八絕句·其五
作者：鄒浩
朝代：宋

窶人何緣有遺啄，一飲聊分秋水清。
貪泉盗泉滿機械，鳥鵲故應知此情。
南堂八絕句·其八
作者：鄒浩
朝代：宋

綠竹不應忘舊好，黄花還擬結新交。
欄邊醉倒非吾事，只愛金英嫓玉梢。
南堂八絕句·其六
作者：鄒浩
朝代：宋

風搖疏影落清漪，汎汎魚兒趁晚嬉。
不是來禽驚不去，窗前從此使人疑。
南堂八絕句·其四
作者：鄒浩
朝代：宋

盆水如池傍竹根，早期功業在龍孫。
爾來取飲多奇羽，更得南堂幽趣繁。
参寥示簡元規詩用其韻寄之·其一
作者：鄒浩
朝代：宋

千巖萬壑久青天，一鉢新從淮上旋。
昨日浮雲今止水，誰知庵內更無邊。
参寥示簡元規詩用其韻寄之·其二
作者：鄒浩
朝代：宋

人間何嚮不鹽梅，江海元從蟻穴開。
列戟門庭掃蹤跡，只應飛矢亦潛來。
又倒用前韻
作者：鄒浩
朝代：宋

休論花草與樓臺，借得江南叠嶂開。
縱使春歸無覓處，何妨人樂自持盃。
棋如孫武推多算，詩似顔淵已竭才。
早晚竹林修故事，更看君筆燦昭回。
又得敷文書
作者：鄒浩
朝代：宋

一封黄勑下天關，嶺表湖南釋舊跧。
吏部回頭真可笑，拾遺作伴竟同還。
張公洞裏花流水，揚子江邊雪滿山。
更約家居多暇日，相從莫遣鬢毛斑。
同仲亶長卿觀梅
作者：鄒浩
朝代：宋

雨後江山欲放春，更無一點舊風塵。
對花若不飲一盞，却恐梅花解笑人。
同長卿梅下飲茶
作者：鄒浩
朝代：宋

不置一杯酒，惟煎兩碗茶。
須知高意别，用此對梅花。
君瑞酒來用前韻
作者：鄒浩
朝代：宋

蟾影舞花真窈窕，江風吹竹是倫伶。
開壺日月欣浮白，放眼乾坤得倍青。
吳公蔚将還滁陽出所集述德堂詩作此送之
作者：鄒浩
朝代：宋

述德高堂在何許，述德高人欣可睹。
彭州夢破知幾年，遺愛遠追曾大父。
至今民數舊邦君，毎及吳公歌且舞。
述而行之德莫窮，定可周流浹天宇。
誰令千里便歸休，炯炯此心元自古。
四百六十五甲子，貌若巖松傲風雨。
胸中何啻法界寛，普集塵沙諸佛祖。
一如一切悉皆如，迥脱拘攣不踰矩。
從横肉眼詎能窺，但見鼻間常栩栩。
只應高與老人星，長現昇平瑞明主。
呂四·其一
作者：鄒浩
朝代：宋

市門風義有誰知，旋打長船待我歸。
秋入江湖正瀟灑，歡然鳴艣去如飛。
呂四·其三
作者：鄒浩
朝代：宋

平生親友謾紛紛，有幾書來寂寞濱。
二十萬錢捐不惜，可憐湖外有斯人。
呂四·其二
作者：鄒浩
朝代：宋

搖轉船頭順碧波，日行五百未爲多。
三湘二浙雖遼遠，尚及家庭賞芰荷。
呂四·其五
作者：鄒浩
朝代：宋

瀟湘起柁出江湖，日日乾坤展畫圖。
白酒紅魚對妻子，鴟夷還似此行無。
呂四·其四
作者：鄒浩
朝代：宋

鴻鴈嗈嗈正北飛，爲傳消息到庭闈。
不須過作風波慮，已有新船穩送歸。
呈同社
作者：鄒浩
朝代：宋

太史占星久寂寥，高陽烟月但蓬蒿。
人才豈是非前日，天意端如待我曹。
萬古衣冠歸指顧，一時天地入風騷。
他年南北参商去，知有青編破鬰陶。
呈明遠
作者：鄒浩
朝代：宋

爾來無酒可沾唇，只恐傍人怪獨醒。
自笑金龜已當了，惠然誰復遣銀瓶。
周御史廟
作者：鄒浩
朝代：宋

忠言直節動天聰，名在昇平北斗中。
陰德久宜家有後，光靈今與國無窮。
庭前烏集當年柏，門外風生舊日驄。
公不世情應我顧，一觴聊復以誠通。
和仲孺前韻約賞展江海棠及簡仲弓述之·其一
作者：鄒浩
朝代：宋

西蜀地暖北地寒，長條殿春走衣冠。
江亭巧作故時面，濯濯宮錦花成圑。
和仲孺前韻約賞展江海棠及簡仲弓述之·其二
作者：鄒浩
朝代：宋

一日秋陽十日寒，李下多機難整冠。
戴崇彭宣各天性，玉斧何當新月團。
和劉知錄見寄并簡陽先生
作者：鄒浩
朝代：宋

劉郎爽氣曉霜晴，陽子高懷寶鑑明。
雖幸竹林容入會，每慚布鼓獨無聲。
一杯葵藿真佳趣，五鼎牛羊謾宰生。
廊廟他年調爕手，不妨潛室且和羮。
和彦祖寄次蕭
作者：鄒浩
朝代：宋

格外参軍事事嘉，竹窗全是子猷家。
清狂上客知何處，恨不同燃柏徑槎。
和晦之見贈聽琴
作者：鄒浩
朝代：宋

忌子當年妙五音，曾令按劍革初心。
昭文重愧難成曲，潘岳胡爲繆見尋。
在昔絲桐嘗棄置，到今山水自高深。
何當共造無絃處，莫使淵明擅此琴。
和朱仲明見贈聞琴
作者：鄒浩
朝代：宋

子期骨髪已埃塵，誰謂知音不復生。
觸處折楊争屬和，獨君忘味歎遺聲。
蓽門寒日正多暇，玉麈高談相與清。
鶴舉魚沉重惆悵，一樽麥酒薦藜羮。
和歐陽彦立再用仲益前韻
作者：鄒浩
朝代：宋

山行迹未掃，倐忽歲已除。
東風從東還，天機動群無。
自憐藜莧中，遭時謝嚴徐。
兩曜棲睫端，輝光照三餘。
爾來知昨非，一笑捐詩書。
虚堂自朝夕，與世成闊疏。
胡爲公子賢，賓集亦到余。
鳴泉春際飛，聊復觀跳珠。
和路主簿喜罷役法并酬范奉議見寄
作者：鄒浩
朝代：宋

因革紛然豈用情，由來消息與時行。
奏封直指財并力，造法當期實應名。
可使華夷漸潤澤，不煩衡石自均平。
将明况是憂民者，即見熙熙百室盈。
和路主簿思雨
作者：鄒浩
朝代：宋

造物初無欠與餘，盈虛消息自洪罏。
晴空已見雲如火，秋穫難期米似珠。
劇邑君宜形遠慮，泮宮我亦念羣枯。
若爲驚起蒼龍睡，賴有新詩勝大雩。
和路子高微雨中至山光寺
作者：鄒浩
朝代：宋

野闊天低四望賒，霏微膏雨兆休嘉。
早鐘鬰鬰穿雲斷，官柳垂垂夾道斜。
邂逅庭前方指柏，逡巡木末已棲鴉。
楊朱易服歸來處，荷笠收車幾萬家。
和通判王定國承議遊竹西·其一
作者：鄒浩
朝代：宋

流年忽忽又殘春，策杖郊原肯厭頻。
往古來今何足校，閒花幽草自争新。
旋開酒蟻成高會，共解名韁作逸民。
随處怡然真有味，不須千里憶吳蓴。
和通判王定國承議遊竹西·其二
作者：鄒浩
朝代：宋

一霎狂飈破曉陰，春光極目幾千尋。
會須勝事追蓮社，更約幽人訪竹林。
渺渺平田涵白水，蕭蕭蒼檜聒清音。
鄭虔才大猶遭罵，重愧持杯許脱簪。
和郡主簿絕句九絕·其一
作者：鄒浩
朝代：宋

管鮑當年志，風霜固自如。
信衰緣嗜慾，豈在數行書。
和郡主簿絕句九絕·其七
作者：鄒浩
朝代：宋

咳唾成珠玉，吾儕孰子如。
更勤潘氏學，豈愧樂尚書。
和郡主簿絕句九絕·其三
作者：鄒浩
朝代：宋

肘後虚金印，梅仙職偶如。
升高元自下，功業異時書。
和郡主簿絕句九絕·其九
作者：鄒浩
朝代：宋

春風暗楊柳，相見意何如。
雖愧江淹筆，狂言爲子書。
和郡主簿絕句九絕·其二
作者：鄒浩
朝代：宋

俗論長紛若，微言僅夢如。
逢君揮玉麈，勝讀十年書。
和郡主簿絕句九絕·其五
作者：鄒浩
朝代：宋

能詩唐太白，善賦漢相如。
元帥真文舉，應先薦禰書。
和郡主簿絕句九絕·其八
作者：鄒浩
朝代：宋

提履歸何處，觀花笑自如。
期君求向上，糟粕古人書。
和郡主簿絕句九絕·其六
作者：鄒浩
朝代：宋

取友能無怍，初終貴一如。
陳張遺轍在，試展馬遷書。
和郡主簿絕句九絕·其四
作者：鄒浩
朝代：宋

塞北亢喉地，并門子所如。
六花無處用，卻縠自詩書。
和錢簽判贈胡都曹
作者：鄒浩
朝代：宋

公餘來訪習家池，楚楚王孫桂一枝。
九十春光未過半，倒罍尤喜有前期。
和陽先生見贈
作者：鄒浩
朝代：宋

萬卷藏書肯自閒，沉涵聖道欲晞顔。
片心既與人寰遠，逸駕寧容俗士攀。
嗟我曳裾膠擾處，荷君置榻寂寥間。
藜羮玉麈清何限，每到斜陽不忍還。
商丘
作者：鄒浩
朝代：宋

視人所不窺，修人所不爲。
奉以無愧怍，商丘是吾師。
喜捷應方成
作者：鄒浩
朝代：宋

上醫醫國有誰知，且集方書捷用之。
疾苦一齊安樂後，自然遭遇太平時。
喜晴
作者：鄒浩
朝代：宋

一陽初欲與時亨，便覺羣陰不敢行。
寒雨斷飛天皎潔，冷雲收翳日晶明。
泥乾屐齒都無阻，氣協花心倍有情。
天運回旋吾道長，欣欣此際孰能名。
喜書
作者：鄒浩
朝代：宋

水北摘禾將欲了，水南發瘴已皆安。
憣然回指瀟湘去，感激天恩分外寛。
喜歸
作者：鄒浩
朝代：宋

日日思歸今得歸，朝衣不着着斑衣。
誰人得似鄒居士，跳出輪回無是非。
喜聞瑩中同預歸田之數
作者：鄒浩
朝代：宋

簡在天心世所知，賜環欣與我同歸。
耦耕曩已神先受，追路今休詠式微。
洗脚上船無昨夢，舉頭見日有祥輝。
扶搖本自南溟起，只恐難淹九萬飛。
喜長老永文方自外歸
作者：鄒浩
朝代：宋

荆棘叢中自在人，不知何處是埃塵。
巖前逢着笑絕倒，也似炎荒金色身。
喜雨
作者：鄒浩
朝代：宋

不雨人憂旱，晨興忽沛然。
早禾欣長王，炎瘴敢留連。
氣象還豐歲，歌謠動樂川。
皇恩亦如此，特放我歸田。
喜雨
作者：鄒浩
朝代：宋

午夢初殘日正炎，坐來滂沛瀉高簷。
凉生几席心如水，聊拂塵編理舊籤。
嘲仲益
作者：鄒浩
朝代：宋

低簷廕茅竹，陋如野人居。
夫子莞爾笑，曰此真吾廬。
庭前鬰喬木，庭後猶榛蕪。
芟削隨手净，春蘭植扶疏。
光影動窗几，馨香襲文書。
皎然紉佩心，邂逅同三閭。
爾來基構新，百事凌往初。
突兀焕華屋，茅竹掃莫餘。
雙楠庭之珍，斬代殊榮枯。
要知碧油幢，特立當階除。
念念入勳業，不與蓬蓽俱。
蘭雖不生門，安能逭誅鋤。
剖琴如剖薪，烹鶴如烹魚。
珠玉抵飛鳥，鎛鐘委洪爐。
逝矣覆轍存，來車猶此涂。
尚欲取脩竹，永以娱朝晡。
問竹竹無言，冷風一虚徐。
嘲龔彥和
作者：鄒浩
朝代：宋

衣領從教蝨了緣，夜深拜得蓆兒穿。
道鄉活計君知否，饑即須餐困即眠。
壽星院觀竹
作者：鄒浩
朝代：宋

祗園寂寞聳高材，自有鸞凰接翅來。
回首壷觴散桃李，日斜風動使人哀。
夜登台光亭示主人莫亢
作者：鄒浩
朝代：宋

亭據炎方第一州，旌旗曾向此中留。
台光不逐春光改，花影長隨桂影浮。
誰謂嶺雲收白雨，偶然莎徑入青眸。
它年南北遙相望，應記匆匆秉燭遊。
夜聞鳴桹·其一
作者：鄒浩
朝代：宋

鳴桹聲響五更初，恰似京城叩木魚。
夢裏猶疑趁朝晚，幾回驚起攬衣裾。
夜聞鳴桹·其二
作者：鄒浩
朝代：宋

漁人於我本無情，我自情生夢裏驚。
驚起却眠方記得，新條不得到京城。
夢曾存之見過·其一
作者：鄒浩
朝代：宋

疋馬來過笑且言，廉州象郡亦同還。
今朝敕了明朝下，盡是君王獨斷間。
夢曾存之見過·其二
作者：鄒浩
朝代：宋

衡陽深賴帝憐之，論者雖多不遠移。
一日一書誰管得，人生傾倒在相知。
夢秦少游
作者：鄒浩
朝代：宋

淮海維揚第一流，三關齊透萬緣休。
真心豈復隨灰劫，遺骨終然寄橘州。
専爲流通深歎賞，莫相鈍置豁愁憂。
覺來欲語無人聽，屋角熒熒空斗牛。
夢立求軒名以其面蓮池十許頃名之曰妙喜軒
作者：鄒浩
朝代：宋

蓮華千葉滿前開，斷取應從妙喜來。
色带日光飛縹緲，香乘風力轉徘徊。
休尋物外菴羅果，且進池邊鸚鵡杯。
一笑真能契無染，不妨遊戲挾霆雷。
夢臣再以墨來
作者：鄒浩
朝代：宋

孫郎文史外，所好墨而已。
龜玉藏櫝中，涓辰乃開視。
未嘗輕示人，毎戒卞和耻。
謂予心事同，分惠真可喜。
磨去五之一，餘者恰盈咫。
印弄稜角刓，前言戲之耳。
蒼頭忽踵門，喘汗殊不止。
恍疑皂囊藥，無因至於此。
亟取啓緘封，入眼勝雙鯉。
其長應天數，其光動晴晷。
當暑尚挾纊，豈但什襲比。
且云此不刓，品色尤更美。
始知雅意來，要以補前毁。
想初聞語時，廢書頻拊髀。
兵法善致人，所致必如指。
一朝下兩城，曾不費一矢。
坐令鼎足心，成轍亂旗靡。
堂堂莫我過，勢若建瓴水。
墨果多乎哉，一一是孤壘。
齊城七十二，受降從此始。
夢臣惠潘谷墨·其一
作者：鄒浩
朝代：宋

老潘飛躡烟霞去，墨寶流傳能幾許。
尚方猶以比庭珪，况復人間故人處。
夫君好事追前賢，巾襲深藏二十年。
雨暘燥濕莫知數，畢竟挺然金石堅。
一朝酒發南箕舌，信在言前可中輟。
有如印弄掌握間，稜角雖刓終一决。
著書天禄垂無期，雲将掉頭吾弗知。
但欣厚意厚若此，來仙閣上信雙眉。
我有歙州韞玉石，琢成高秋遠天碧。
平時長自水流珠，未省呼童助涓滴。
我有常州飽霜毫，千錢一管價不高。
真行隸草字百萬，勁鋒凛凛方遒豪。
絳人陳元乃其伍，相得懽甚誰能禦。
心灰緣此亦復然，和我精神動寰宇。
便滌硯，便操筆，便啓軒窗磨此墨。
敲冰佳紙適及門，羅列千張耀晴日。
也吟詩，也作文，也把黄庭模右軍。
并包萬類入方寸，倐忽變化生乾坤。
君不見老子絕學故能學，君不見孔子捐書故能書。
因君起我書且學，我書且學孔老俱。
孔老俱，竟何如，寫我長句酬勤渠。
夢臣惠潘谷墨·其二
作者：鄒浩
朝代：宋

潘谷賣墨時，呂翁嘗過之。
指授長生訣，舉世那能窺。
但稱衆墨中，谷墨最珍奇。
一旦內藥成，解去逃喧卑。
忽忽期月後，來與丹元期。
夜飲曉分手，丹元初不知。
仍留墨數片，屬元付其兒。
有兒旋其門，頂白元驚疑。
細詰所以然，始知谷如斯。
谷仙今幾年，谷墨今在兹。
静言人間世，舟壑常密移。
朱顔兀槁木，綠髪垂素絲。
借令富貴極，畢竟将奚爲。
谷乎真可人，得墨吾得師。
夢閻求仁
作者：鄒浩
朝代：宋

朱衣象笏肅賓階，平昔襟懷向我開。
猶恐孤根自搖蕩，故傳好語夢中來。
大平
作者：鄒浩
朝代：宋

大施門開陸海中，一時緇素許參同。
縱横只見山河露，消息寧知車馬通。
帝網重重含寶刹，法輪日日轉龍宮。
何當去作龐居士，笑指庭花問祖風。
大雨中接憲使因成小詩呈陽先生
作者：鄒浩
朝代：宋

霜風折木雨如傾，歛板泥中厮役并。
遙想先生鼓琴罷，觀書正傍短燈檠。
大風累日不止
作者：鄒浩
朝代：宋

昭平八月稻禾風，吹盡浮雲露碧空。
日月從今無障礙，光明照我入天中。
奉和邢舍人寄望之愚溪朝陽巖·其一
作者：鄒浩
朝代：宋

冷風不動水無聲，倒影冲融漾太清。
公爲少留誰會意，且憑詩句作長城。
奉和邢舍人寄望之愚溪朝陽巖·其二
作者：鄒浩
朝代：宋

我聞紫微公，潤色邁東里。
道阻未識面，馳心極雲駛。
及此襄漢遊，黄堂見名氏。
乃知吏民上，屹若楚山峙。
不以外自殊，夙興酬寄委。
陶瓦焕窮閻，長堤矗江涘。
陋彼繩墨拘，畏首復畏尾。
坐令焚溺餘，衣食就安址。
流澤配羊杜，如水注無底。
念兹智略成，愚者豈同履。
胡爲愚溪水，嘯咏送寒晷。
虚涵萬象幽，清絕一塵滓。
想公溪上心，所得似夫子。
歲律方崢嶸，撫事聊爾耳。
鼓枻得浮沉，觀魚謝竿餌。
應憐柳司馬，愛身異桐梓。
妙高亭
作者：鄒浩
朝代：宋

四望山頭老比丘，笑他思大浪經由。
巧將三十三天好，都向青雲青處收。
金翅遠投雲際歇，銀河低遶砌邊流。
高高更有堪行路，騎取溈山水牯牛。
存之
作者：鄒浩
朝代：宋

品目從來號智囊，保身何事缺隄防。
青錢得謗由東府，白簡繩愆到北堂。
朝散郎應無所惜，太夫人豈不憂傷。
平生盡入禪師室，到此方知道力强。
定林長老首座自合浦來以此示之
作者：鄒浩
朝代：宋

已入高樓見彌勒，却尋舊路禮文殊。
誰知垢膩衲衣內，總是摩尼無價珠。
客惠團茶
作者：鄒浩
朝代：宋

久矣去清班，無因預匪頒。
殊方得高義，使我失愁顔。
月滿浮雲散，龍飛瑞氣還。
炎氛自辟易，歸路見鄉關。
寄上方安老
作者：鄒浩
朝代：宋

西亭會面即移船，跡掃青青翠竹前。
目擊已知心照了，對談何必日留連。
禪堂仙閣誰三界，嶺月淮雲自一天。
偶此詩成更吟咏，飛來鷗鷺亦欣然。
寄世美
作者：鄒浩
朝代：宋

江南秀色滿崔嵬，上得平山入眼來。
遙想歸心動朝夕，不應猶待八仙開。
寄仲弓
作者：鄒浩
朝代：宋

道德不與祿位期，富貴自隨時命至。
君賓以明故自銷，禦寇於羊知去意。
城南豈復異墻東，詩句由來勝刺字。
直作朱游真丈夫，莫使小生敢相吏。
寄俞清老
作者：鄒浩
朝代：宋

卧龍前約竟悠悠，依舊淮南笑不休。
落髮出家成往事，從僧還俗愜新謀。
未嘗異也誰燕越，相與呼之任馬牛。
一滴曹溪好消息，爲君船子下揚州。
寄元老·其一
作者：鄒浩
朝代：宋

琴邊聊現宰官身，回憶來仙尚有情。
鳥鵲遠從簷外集，鯉魚俄向眼中明。
閒將永日供黄卷，静納薫風擢紫英。
更得香山巧相對，一如眉宇照人清。
寄元老·其二
作者：鄒浩
朝代：宋

欲知别後事如何，門巷苔生雀可羅。
偏稱解衣槃礴臝，真爲静處薩婆訶。
鬼神密護爐中藥，風雨深藏壁上梭。
惟是葛藤猶入念，有時西望笑呵呵。
寄公安令孫仲恭
作者：鄒浩
朝代：宋

得君寧獨爲葭莩，兩度湘中睠我殊。
兵擁渡江猶繾綣，颿催離寺尚躊蹰。
萊公廟北民歌魯，賈傅城東地入吳。
會面不知何日再，但觀休顯繼龍圖。
寄參寥·其一
作者：鄒浩
朝代：宋

雲岫庵頭掛鉢囊，旃檀一瓣自馨香。
建隆消息天然别，妙總流通筆放光。
南嶺梅花空自得，西湖漚鳥宛相望。
師如水浄吾如月，照入清泠知有方。
寄參寥·其二
作者：鄒浩
朝代：宋

上東門外解船時，赴感汝陰師未歸。
松麈對談能幾日，瘴鄉孤坐但忘機。
珠騰甓社淮南冷，山折成都蜀道非。
屬耳朱絃誰莫逆，只應袖手看鴻飛。
寄周亷彦
作者：鄒浩
朝代：宋

不見冰清幾歲周，乘風舉翮恨無由。
瀕江松竹三秋後，隱几情懷萬事休。
險阻艱難空蟻闘，東西南北正萍浮。
與君相好如兄弟，莫惜微言爲置郵。
寄周彦亷
作者：鄒浩
朝代：宋

楚水不風魚逝遠，霜天初月鴈飛高。
履穿袍敝渾無暇，目斷心馳祗自勞。
寄和庵主
作者：鄒浩
朝代：宋

自從衡嶽得高風，南北東西久未逢。
惟有旃檀知此意，爲傳消息到中峰。
寄子發
作者：鄒浩
朝代：宋

梅花春裏送君行，忽已芙蕖照眼明。
握手定須酬故約，憑欄猶切念高情。
下帷静與忘言會，扇枕凉隨喜氣生。
只恐懸懸亦知我，有時清夢到昭平。
寄巡鋪温{是爲}侍禁乃杲之弟也
作者：鄒浩
朝代：宋

幾日長亭復短亭，霜梅夾路喜相迎。
風光總屬君家管，霽色偏隨馬足生。
老酒盈杯誰款曲，少陵佳句謾分明。
回頭安福前山曉，八桂蒼蒼無限情。
寄曾敷文
作者：鄒浩
朝代：宋

誰道衡陽鴈即回，也傳書向嶺南來。
故人得報皇恩至，約我同歸青眼開。
爽有江湖清暑氣，豁無塵土溷靈臺。
功曹法掾相隨處，邂逅追蹤真快哉。
寄朱彦明
作者：鄒浩
朝代：宋

義薄雲霄世幾人，零陵邑宰迥超倫。
能明聖主恢洪造，曾是童兒謁紫宸。
衡嶽深蟠心不動，重湖閎寫惠常均。
别來眉宇知何似，日冀恩還得款親。
寄樓謙中
作者：鄒浩
朝代：宋

三年客揚州，鄙吝誰與晤。
美人海上來，青眼獨余顧。
荒涼吊遺蹤，毎毎參杖屨。
敗意無俗物，欣快平生遇。
陶丘今杜門，習嬾殆成痼。
麈尾掛壁間，琴書自朝暮。
匡山正倚天，枕潄實幽趣。
清壮增茟力，重規謫仙句。
相望越千里，欵段不獲驅。
何當繼疇昔，把手論情素。
惟有月下桐，秋聲已如故。
寄清老
作者：鄒浩
朝代：宋

自來漁父好家風，一片瀟湘晚釣中。
伊昔放言知莫逆，于今親到得參同。
金章寂寂殘初夢，汀草依依照短篷。
德秀雖亡次山在，悵回青眼送飛鴻。
寄濠州陶戶曹
作者：鄒浩
朝代：宋

臺枕長淮聳半空，登臨應得古人風。
水天上下碧無際，莫獲觀魚與子同。
寄瑩中
作者：鄒浩
朝代：宋

天道無私果是非，斯人如鳳中人機。
雄驚一矢從南落，雌領諸雛向北飛。
且與龜龍爲伴侣，未應螻蟻損毛衣。
吾皇致理肩虞舜，會見翺翔下德輝。
寄祁陽義明
作者：鄒浩
朝代：宋

散軒蕭散萬緣空，寂寂爐煙駐曉風。
賓主不知誰合散，江山何許自西東。
有時黄卷倚龕外，無數碧雲生句中。
好是心如大圓鏡，光能照我路岐通。
寄花光仁老
作者：鄒浩
朝代：宋

行盡江湖見盡山，無窮氣象杳難攀。
知師筆有維摩力，爲我移來助解顔。
寄華光仁老
作者：鄒浩
朝代：宋

越州刺史越州僧，曾是龍華同會人。
偶向祝融峰下過，便從香積鉢中親。
毫端寶刹重重現，句裏藏機一一新。
正是連天鴈回日，此心先已到江濱。
寄葛長源
作者：鄒浩
朝代：宋

平樂舂陵地接連，嶺南嶺北異風煙。
罪分輕重當如此，坐阻聲容空自憐。
天上恩書來有日，湖邊歸路約同船。
東門取醉鄰居耳，已辦金魚當酒錢。
寄蓬菜并示柄
作者：鄒浩
朝代：宋

皇帝如天極至公，恩光來自大明宮。
歸田實遂平生志，與汝難忘造化功。
料得安康無限喜，信知理數莫能窮。
吾今只候文書到，便挈囊衣迎北風。
寄蔣彦回
作者：鄒浩
朝代：宋

澄庵一别兩炎風，回矚瀟湘興莫窮。
木聳雲山常獻瑞，鼎收龍虎妙成功。
精神迥出拘攣外，日月都歸笑傲中。
聞說芝園轉增勝，杖藜行欲遶芳叢。
寄裘仲
作者：鄒浩
朝代：宋

幾度秋陂老芰荷，蓬門不見雁來過。
照人眉字今何似，得意詩篇日更多。
事逐風雲空白馬，功隨山嶽尚黄河。
無因雙眼陪君子，暝立西樓一楚歌。
寄道林琳老
作者：鄒浩
朝代：宋

寶所從來指道林，人間天上總回心。
自他初不毫端隔，悲智常隨願力深。
風带洞庭供爽籟，雲携紫蓋獻層陰。
會須一瓣旃檀去，四句偈聞師子音。
寄鄧德甫
作者：鄒浩
朝代：宋

高山頂上偶相逢，千尺孤松霜雪中。
不可親疏真道廣，未嘗喜愠信心空。
衡門笑詠塵方遠，太學聲名日自隆。
行就車頭艤歸楫，擬將周易問窮通。
寄長卿
作者：鄒浩
朝代：宋

烏銜霽色朝迎馬，蟾吐澄輝夜照眠。
日月於君已如此，不須星曆問行年。
寄長沙何子玉
作者：鄒浩
朝代：宋

一甌難忘雪雲輕，濯盡氛埃徹骨清。
瑞氣遶龍應滿意，薫風留日正多情。
黄金照地人間肅，白鶴飛泉物外鳴。
只待五湖歸興動，扁舟擘浪去尋盟。
寄陽先生
作者：鄒浩
朝代：宋

長揖公卿不轉頭，五車圖籍指虔州。
屑榆肯使家風墜，謝幣空令世俗羞。
弄鳳騎龍誠莫及，壊車殺馬恨無由。
嵩山出處君知否，似與高人作覆輈。
寄陽行先
作者：鄒浩
朝代：宋

曾以高風入冕旒，未聞釋耒起南州。
當緣我罪投荒遠，亦使君身得滯留。
萬卷功名閒處立，一瓢境界静中收。
它年太史無虚美，卓行還能與祖侔。
寄零陵令朱君陟彦明推官
作者：鄒浩
朝代：宋

前時遞角惟憂速，今日郵筒只恐遲。
書到零陵長官處，掀然一笑有誰知。
寄霞老
作者：鄒浩
朝代：宋

聞說高山寺，崇寧賜額新。
長爲祝聖地，無復寓居人。
佛殿焚修肅，僧窗掛搭頻。
西來祖師意，從此出埃塵。
寄題妙峰閣慧照堂
作者：鄒浩
朝代：宋

妙峰閣外雲收翳，慧照堂中日放光。
大地山河都見了，此心聊寄一罏香。
寄題孔先生行歌亭
作者：鄒浩
朝代：宋

仁皇御宇作太平，朝廷玉立森賢英。
巖耕溪釣日寂寞，何獨先生歌滍城。
遭世不比徐孺子，設心不愧司馬承。
唐虞垂拱豈不盛，巢由亦自非公卿。
冥冥三聖妙相遇，六爻一半曾吞并。
倐遺象數入天籟，無聲之中端有聲。
有時鼓腹散秋步，有時擊壌舒春情。
他年野叟得不盡，獨與杖屨同縱横。
故知造物有深意，鳳凰來儀治功成。
鳳凰飛去定難久，直使先生爲鳳鳴。
先生道德初不死，先生歌聲猶可聽。
微風淅瀝動草木，幽禽上下喧陰晴。
可憐雙耳不到此，龍山滍水空危亭。
寒食日
作者：鄒浩
朝代：宋

祖考流光豈有窮，不能肖似忝家風。
北紅塔畔清明節，心折高山悵望中。
寒食日諸友見過
作者：鄒浩
朝代：宋

燕子聲中藿食寒，北轅同軌得儒冠。
槐檀新火未曾試，爲覓山泉破小團。
寓壽寧方丈州人求識面繼來焚香作禮戲呈曉老
作者：鄒浩
朝代：宋

維摩丈室一張床，暫寄清宵夢幾場。
却被閒人作禪看，競來合掌要焚香。
寛夫率同諸公謁大悲寺觀所畫聖像以回向心地初分韻賦詩得初字
作者：鄒浩
朝代：宋

襄州城東十里餘，天仙大悲江上居。
白龍盤伏不敢動，澄波如練風前紓。
飽聞黔首喜相謂，微此妙相吾其魚。
鼎來巾屨陪作禮，他年假道今題輿。
毫端願力歘有感，手目縱横隨卷舒。
高亭短棹青春裏，雲雨曉霽乾坤虚。
誰将五色染萬物，物物可意難親疏。
會須指顧發深省，此心長似楚香初。
寫黄庭·其一
作者：鄒浩
朝代：宋

來仙閣上道生成，芝滿丹田鬰鬰青。
不爲換鵝爲物役，焚香閒自寫黄庭。
寫黄庭·其三
作者：鄒浩
朝代：宋

高真元是世間人，能密樞機到上清。
天地有終吾不老，環剛猶得度羣生。
寫黄庭·其二
作者：鄒浩
朝代：宋

黄庭窈窈在吾身，洒掃塵氛集萬神。
但自精誠如一日，莫愁金闕不高真。
寫黄庭·其五
作者：鄒浩
朝代：宋

升平無象亦無名，翼翼巍巍拱玉宸。
流澤自周人自樂，普天同入萬年春。
寫黄庭·其四
作者：鄒浩
朝代：宋

羣生何事日營營，浪以三元作五兵。
未及殘人先自賊，幾時重得見升平。
将到均州
作者：鄒浩
朝代：宋

武當孤壘插天西，一見都忘渇與饑。
倦客惟貪早休歇，不知匏繫未成歸。
将往昭州示柄
作者：鄒浩
朝代：宋

與汝暫相别，南作昭州行。
昭州距零陵，坦坦十日程。
音信昜來往，勿動異鄉情。
但自勤讀書，思索厥義精。
聖賢如日月，爲汝出光明。
脩身識根本，力踐以其誠。
發爲文字間，筆墨自縱横。
零陵豪傑士，張鄧尤高名。
汝其師事之，北面聽指令。
分陰古所惜，况乃汝後生。
省定汝母外，謹勿他事縈。
皇恩極天地，我罪終從輕。
還家知有時，欣見汝向成。
用爲祖母壽，慰叔及弟兄。
携汝返鄉國，重增門戶榮。
将至南京簡應介中·其一
作者：鄒浩
朝代：宋

得之平陸我登車，不見羣優孟子誅。
只恐鼻端無好質，歸時依舊腹空虚。
将至南京簡應介中·其三
作者：鄒浩
朝代：宋

先生不得醉紅裙，何以留連逆旅人。
故苑池臺老秋色，頖宮講罷走車輪。
将至南京簡應介中·其二
作者：鄒浩
朝代：宋

幾日風塵困馬蹄，忽瞻孤塔獻雲霓。
雙眸已似清江洗，况入亭城見角犀。
将至南京簡應介中·其四
作者：鄒浩
朝代：宋

直諒多聞許我親，迷途從此遂知津。
社中忽怪爾來進，曾向睢陽見異人。
將歸先寄道鄉
作者：鄒浩
朝代：宋

自作中都吏，道鄉難更居。
今予返田里，就爾樂琴書。
閉戶温生席，開窗涼滿裾。
年來通物理，得計在淵魚。
對牡丹
作者：鄒浩
朝代：宋

輕雲籠日雨收塵，天作奇花照眼明。
莫道嶺邊無好況，吾今春在洛陽城。
對雨
作者：鄒浩
朝代：宋

不爲泥融俟燕還，自携秋事入春田。
人間因得風光好，洗出從來寒食天。
小樹
作者：鄒浩
朝代：宋

一株短短八九寸，四面青青千百枝。
作供佛前偕瑞竹，移根石上入銅池。
小舟枕上
作者：鄒浩
朝代：宋

船頭鑚入北來風，繼日連宵閉短篷。
多少峰巒多少意，一齊收在枕屏中。
小雨
作者：鄒浩
朝代：宋

梅圃初成塵土飛，早來煙雨便霏微。
天時人事欣相得，可騐蒙恩朝夕歸。
少隱惠所盡瀟湘雪景·其一
作者：鄒浩
朝代：宋

永州城北十五里，二水初同爲一水。
天花開玉滿前飛，人在故人亭子裏。
少隱惠所盡瀟湘雪景·其三
作者：鄒浩
朝代：宋

将謂雪消無覓處，元來只在毫端住。
爲余展出凍雲天，一片瀟湘宛如故。
少隱惠所盡瀟湘雪景·其二
作者：鄒浩
朝代：宋

前年深冬一丈雪，巖擁朝陽渡黄葉。
鸕鷀插頸夢圓時，天作高山付雙睫。
就舜諧覓石
作者：鄒浩
朝代：宋

數峰寂寂卧蒼苔，醉眼何曾略爲開。
乞與茅簷淡相對，要令雲雨出山來。
展畫亭
作者：鄒浩
朝代：宋

丹青一筆妙難窺，萬古長如初畫時。
濃淡乾坤偏掩映，卷舒雲霧巧追隨。
深藏塵表天元愛，不到炎方世豈知。
展出高亭快人目，捨君風韻更誰爲。
山禽
作者：鄒浩
朝代：宋

一鳥飛從何處來，歸去歸去聲聲催。
爐烟正自山閣起，天意俄從雲路開。
三年至日阻爲壽，萬里膝下今當回。
迎祥拜貺不勝喜，滿引賀酒千百杯。
山禽
作者：鄒浩
朝代：宋

何處飛來傍隱居，就中聲與衆禽殊。
長拖緩轉嬌無力，一似汴孫吹畫烏。
山禽
作者：鄒浩
朝代：宋

異色殊形不可名，飛來飛去亦多情。
只應知我歸期近，故傍書帷送好聲。
山行示同遊
作者：鄒浩
朝代：宋

碧雲堆裏共徜徉，莫厭捫天带夕陽。
遊徧桂州巖穴後，更無閒夢到南方。
山鶘
作者：鄒浩
朝代：宋

大如青菜小如烏，色亦蒼然二者俱。
嗣歲不惟催布穀，可人尤是勸提壺。
巧兼琴弄端誰使，追得年光賴爾呼。
萱草堂高欣屬耳，筠籠隨我入東吳。
岑老書云遠老法堂上草深一丈矣
作者：鄒浩
朝代：宋

建隆無復舊行蹤，石塔開堂得遠公。
衣掛六銖收法界，草深一丈見家風。
也知是汝遠獅子，不分饒他岑大蟲。
何日揚州船子去，木蘭花裏問真空。
崇仁縣君魏氏挽詞·其一
作者：鄒浩
朝代：宋

出自高明盛，歸從望族賢。
崇仁膺帝命，積善信家傳。
翌翌纔三世，冥冥忽九泉。
空餘可銘事，追繼采蘩篇。
崇仁縣君魏氏挽詞·其二
作者：鄒浩
朝代：宋

獵獵霜郊路，銘旌捲朔風。
堂前萱尚北，門外水猶東。
貌入丹青冷，恩留祭享豐。
鄉人仰閨範，方看子孫隆。
川漲
作者：鄒浩
朝代：宋

昨朝清露石，今日漲汀灣。
翕受無邊水，流來有衆山。
魚龍隨浪躍，鷗鷺掠波還。
因念盈虛數，高樓一破顔。
席上呈仲明
作者：鄒浩
朝代：宋

誦詩久欲陪蘇焕，載酒誰憐訪子雲。
莫道囊空乏供給，鄰家芹菊許人分。
廣南四時攝養括子
作者：鄒浩
朝代：宋

仁者存心故不同，四時括子廣西東。
蒙恩歸去雖無用，留作韋弦戒我躬。
延慶山中呈田世德
作者：鄒浩
朝代：宋

雲擁招提自一家，僧前百鳥正銜花。
長官不怕驚飛去，猶向山頭放晚衙。
張糾惠吳洞簦
作者：鄒浩
朝代：宋

茶選修仁方破碾，簦分吳洞忽當筵。
君謨遠矣知難作，試取一瓢江水煎。
强評事挽詞·其一
作者：鄒浩
朝代：宋

池亭春未改，宰木已鳴風。
夙負三吳望，今鄰萬鬼中。
潛光雖不輝，遺澤定難窮。
它日高門淚，猶知駟馬通。
强評事挽詞·其二
作者：鄒浩
朝代：宋

不爲明世得，已矣舊山川。
青眼誰樽俎，黄金自簡編。
鄉閭今昔異，門戶子孫賢。
我獨從君晚，追惟更慘然。
得家書
作者：鄒浩
朝代：宋

烏鵲每來簷外集，蛛絲時向眼邊明。
心知有喜尋歸路，今日音書果見迎。
得廉彦書
作者：鄒浩
朝代：宋

九曲池邊見老僧，君爲前導啟重扃。
十年空憶揚州夢，萬里遙瞻長者形。
龍斷冥心同委吏，天涯隨分作孤星。
何當鳴指相逢去，珍重楞伽四卷經。
思聊齋
作者：鄒浩
朝代：宋

頖宮聊爾耳，卒歲亦優游。
昔已騰佳譽，今應屬勝流。
竹聲鏘密雪，桂影弄高秋。
爲爾猶牽思，天涯一轉頭。
恭王殿
作者：鄒浩
朝代：宋

昔人語君臣，相須比弓矢。
乃若父子間，至情非所擬。
惟王適帝心，重以才藝美。
朝罷正臨軒，隤丸未云已。
誰令羽翮摧，高飛爲中止。
朅來天宇東，基構傍菏水。
靈光屹相望，應陋苟完矣。
于今崇傳舍，便是當時阯。
那知王者居，日與行子市。
悲風起庭槐，颯颯盈雙耳。
悼范丞相·其一
作者：鄒浩
朝代：宋

鐘銘勳業今何在，土偶形容尚儼然。
惟有老僧心不改，慇懃歌唄作三年。
悼范丞相·其二
作者：鄒浩
朝代：宋

公騎箕尾歸天去，我放江湖繼踵來。
邂逅招提見遺像，尚疑東閤爲賢開。
悼陳生
作者：鄒浩
朝代：宋

豪商破浪隨東風，轆轤相繼滄溟中。
回環極目渺無際，萬石之載裁飄蓬。
一朝六鶂不得進，十舟八九成虚空。
一舟邂逅脫魚腹，開帆豈暇論西東。
大明出沒夜復旦，何許清越鳴晨鐘。
舟人側耳正驚喜，忽瞻水際排奇峰。
落帆沉矴泊古岸，介然荒徑雲間通。
鄞川書生託舟尾，見之踴躍追猿狨。
扶疏怪木進十里，突兀古院題天宮。
入門長廊轉寂寂，堂上高拱厖眉翁。
左右侍立滿三百，談玄演義聲玲瓏。
相逢問勞憫流落，旋啓虚室棲行踪。
紛紛袍布欺臘雪，獨此錦帳朝霞紅。
黄金白玉薦豐饌，藥苗蔬甲青茸茸。
主翁自言避巢寇，朅來不與中原同。
于今天子果誰氏，語罷默默如盲聾。
日遣二子共遊處，因得細詰開冥蒙。
皆云我輩號處士，名字非列神仙宗。
三等三百奉一主，上等第一裴休公。
提携峻陟幾千丈，笑秦亭上聊從容。
秦皇可笑笑不已，聲撼亭角摧穹隆。
徐福曼倩亦何在，前後石壁猶房櫳。
舉頭指似蓬萊島，霜雪直上磨蒼穹。
波濤作勢撞山脚，魯有神聖躬磨礱。
欲令異物知所畏，周遭水面盤蛟龍。
書生名利浹肌骨，塵念日久生心胸。
老翁照見輙微笑，血盆再入寧易攻。
蓬萊有路爾常睹，此别曠劫無由逢。
吾今舟楫助爾往，爾其登覽庶可窮。
日輪迎曉傍山出，水聲先沸驚寷窿。
赤光散合動天地，頃刻氣候分春冬。
高低殿角屹相向，一一鎸鑿非人工。
窮晨不復值仙子，卿雲瑞霧空蒙蘢。
詢之處士盖有謂，近世人迹幾相重。
鸞驂鶴馭厭凡肉，矯然遠舉歸鴻濛。
先生呂翁獨於此，一年三四眠松風。
書生塵念竟不斷，主翁但問何所供。
人參如人更長大，願乞數本扶疲癃。
翁言此物有神護，特經海道須罹凶。
良金美玉亦至寶，爾誠欲之吾當從。
慇懃教告豈一事，尤戒卧語詳初終。
楞嚴秘密偈四句，奉以周旋宜恪恭。
書生再拜起沉矴，轉盼已入鄞州封。
還家妻子久黄壌，單形隻影反匆匆。
却思投翁事清淨，天南天北惟飛鴻。
茫然進退真捕景，一生顛倒終狂童。
君不見秦皇漢武操利勢，自許神仙力能致。
海邊方士日從横，畢竟千非無一是。
書生徑步蓬萊巔，况乃天人勤指示。
若爲名宦苦死堅，失脚青雲墜平地。
仙兮仙兮一何異，求不求兮兩莫遂。
我雖忘情亦欷歔，仲尼之門非所議，率然作詩紀其事。
感年
作者：鄒浩
朝代：宋

一世三十年，我今二十九。
昔人當此時，事業已不朽。
顔淵語心齋，瞠若夫子後。
著錄盈三千，獨居四科首。
荀彧王佐才，智略子房偶。
脫身作謀主，談笑解紛糾。
元賓與習之，二李相左右。
復命索玄微，詞章配韓柳。
夙成更超倫，初不愧黄耉。
項槖實可師，仲尼安敢友。
孔融登龍門，元禮接彌厚。
叔度千頃波，能使荀淑忸。
陳蕃置一室，誓滌天下垢。
賈誼入朝廷，號咷動明后。
陸機文賦成，見者咸歛手。
禰衡孰比俊，帝室宜見受。
李賀錦囊中，佳句敵瓊玖。
相望編簡上，灼灼列星斗。
而我獨何人，擬之一無有。
追維故時事，浹背汗如瀏。
窮年坐井底，曾不辨虀臼。
多岐既亡羊，畫虎欲類狗。
狂瀾儻不迴，何以刷兹醜。
吁嗟歲律逝，易於屈伸肘。
分陰所當惜，來者勿復苟。
譬彼力田子，耘耡肯鹵莽。
所期嘉苗成，不使亂於莠。
血氣况方剛，龍鍾未爲叟。
高名非我心，沒齒庶無咎。
感懷
作者：鄒浩
朝代：宋

去年今日别庭闈，回首庭闈未得歸。
天道人心會相契，歸歟行即被恩輝。
感歎
作者：鄒浩
朝代：宋

一犬捕執将祭神，羣犬隨之號極聲。
惡傷其類乃如此，雖至苟賤亦有情。
人於天地最爲貴，詩書禮樂開聪明。
推恩尚欲極萬物，而况等列皆簪纓。
奈何心忍所不忍，相殘相賊争功名。
因知微畜反可尚，使我感歎無由平。
慎奪堂
作者：鄒浩
朝代：宋

百錬終成繞指柔，何人勁節擬横秋。
目前軒冕自來去，堂上詩書嘗講求。
風度綺疏香漠漠，月移苔砌竹幽幽。
将軍此意生平事，不似空言不到頭。
憑欄
作者：鄒浩
朝代：宋

朝天坊裏朝天客，北去朝天已賜環。
從此昭平夢不到，賸憑欄檻看青山。
懷何伯震
作者：鄒浩
朝代：宋

我别家時君在牀，後來南北兩相忘。
直饒伏枕到新歲，也勝投身居瘴鄉。
孤節未嘗交世俗，清貧何以度星霜。
皇天默相誰窺得，看取它年吾道光。
懷張晉卿
作者：鄒浩
朝代：宋

年少東鄰新親家，奮然鱗鬛脱泥沙。
傳聞昨者數時弊，想見邇來雙鬢華。
局上光陰聊鬭馬，盃中意氣莫生蛇。
江鱸已過河魨出，准擬從君烹荻芽。
懷成老
作者：鄒浩
朝代：宋

樂平主簿詹成老，平樂流人鄒至完。
莫逆於心心古道，不知其異異時官。
一觴一詠風光勝，無咎無譽世界寛。
北陌東阡好歸去，幅巾藜杖永相安。
懷承天岑老
作者：鄒浩
朝代：宋

記得承天老古錐，呵呵拍手幾人知。
年來飽飯應無數，門外小橋真可爲。
浙右普瞻圓照塔，室中高掛建降師。
我身雖竄心如昨，落筆猶能揮寺碑。
懷至明弟
作者：鄒浩
朝代：宋

青衫雖已被天恩，蹩躠難趨猶杜門。
分手於今十箇月，寄書何事一無言。
但勤藥餌寛吾母，休費心神接乃昆。
我罪湔除歸有路，綵衣相與應篪塤。
懷至遠弟
作者：鄒浩
朝代：宋

機警如君亦可人，經營門戶不因循。
須知孝友是爲政，莫歎功名難奮身。
北塔杉松培萬本，東臯禾黍列千囷。
爾兄倍覺歸來好，百事無爲只奉親。
懷舊
作者：鄒浩
朝代：宋

辛巳年冬導駕行，朝從太廟出青城。
雪迎天仗徐徐舞，日向龍顔淡淡明。
不待銜枚人自肅，惟觀夾道喜相仍。
今朝倍復如初盛，遙拱神京空此誠。
懷襄陽
作者：鄒浩
朝代：宋

寄跡襄陽北，無因弔古人。
卧龍應索寞，堕淚想鱗皴。
不作龐公客，空回徐庶身。
風流終自若，他日引車輪。
懷詹成老
作者：鄒浩
朝代：宋

胸中雲夢向來寛，妙入微塵心更安。
天北梧桐正鳴鳳，江東枳棘尚棲鸞。
淵明可是忘三徑，下惠猶能仕小官。
何日相從坐金粟，静聽飛雪灑琅玕。
懷長卿·其一
作者：鄒浩
朝代：宋

香醅新撥一尊濃，准擬君來笑語同。
緣底留連過初約，憑欄日日望歸蓬。
懷長卿·其二
作者：鄒浩
朝代：宋

深情知在霈恩邊，肯爲閒花醉後顛。
不是看山駐陽朔，即應倚擔待長船。
懷霍子侔
作者：鄒浩
朝代：宋

平時咳唾落珠璣，未掌絲綸亦數奇。
遠去天官空帳幄，中分淮水動旌旗。
圜扉蕩滌民知免，列位搜揚士不遺。
報國功成有餘日，也應回首念流離。
懷黄光暉
作者：鄒浩
朝代：宋

遠託同門寄好音，夫君不改歲寒心。
因思明月共千里，亦似家書抵萬金。
美玉會開和氏璞，高山猶袐伯牙琴。
真人訓誥知無爽，快我它時朋盍簪。
成陽
作者：鄒浩
朝代：宋

茅茨土階不圖好，想見游宮滋草草。
有時警蹕從天來，誶語應無路傍老。
可封之民紛萬邦，豈獨兹城知所保。
穀林南畔今如何，煙草茫茫車馬道。
戲世美
作者：鄒浩
朝代：宋

楊家絕藝十六絃，公卿往往趨賓筵。
妙齡才子更豪酌，月中醉倒西湖船。
楚宮殘夢幾春曉，五陵好事猶喧傳。
只今展江嘗託足，香風带恨留苔錢。
誰令故人不他寓，朅來亭上仍秋天。
幽花脉脉鑑清潩，似與當日争蚩妍。
此心如水亦滉漾，那堪銲撥還鏘然。
驊騮夜半解歸鐙，青燈烱烱空韋編。
砧聲漁唱起何許，坐久波面生寒烟。
故應鷗鷺有深意，忽焉鼓趐鳴窗前。
戲作
作者：鄒浩
朝代：宋
体裁：四言诗

作自我作，止自我止。莫被傍人，推倒扶起。
戲史述古多問相
作者：鄒浩
朝代：宋

窮當益堅愧枉道，心不勝術思齊賢。
如何東里史夫子，骨相勤勤揮酒錢。
戲孫揚休
作者：鄒浩
朝代：宋

耿耿僧坊寄日邊，晚移窮巷避諠闐。
羮藜不飽同攻苦，秣馬言歸獨處先。
木葉已随風力遠，霜輪行作璧形圓。
衣冠返敝文昌路，何似高堂坦腹眠。
戲明豫
作者：鄒浩
朝代：宋

西幕情真庭駐雲，東幕心機門閉春。
無端幽夢落蛇虺，漏洩風光來近鄰。
戲浯溪長老伯新
作者：鄒浩
朝代：宋

永州懷素精草書，毫端萬象紛卷舒。
渾身是眼看不破，一筆至今藏物初。
浯溪得之不自用，却要他人書作圖。
驀然打箇筋斗去，覓紙覓絹一物無。
急将床上被來拆，手忙脚亂縱横鋪。
五雲和尚巧言語，掃盡六幅裁須臾。
叠了又開開又叠，喜歡勝獲衣內珠。
二三子笑幾絕倒，左右僮僕咸驚呼。
寧比酸寒杜陵老，海圖拆應家人須。
脫巾漉酒解龜當，表裏空曠真丈夫。
吾行天下何啻半，常恨眼前無此徒。
那知興發乃方外，與彼嗜好同根株。
小中現大大可睹，跳出規矩渠非愚。
他時風雪夜參半，灰爐冰冷燈影孤。
坐披破絮似魚網，數挽不揜皴肌膚。
只應侍者隔壁私自語，我師爲誰說法聲嗚嗚。
戲澤老
作者：鄒浩
朝代：宋

要識漳州李秀才，無髭無髪惡追陪。
如今熟也君知否，不獨江西有大梅。
戲王寛之·其一
作者：鄒浩
朝代：宋

晚來聞說醉黄封，絃管欣欣急雨中。
應笑西鄰少風味，一爐沉水對梧桐。
戲王寛之·其二
作者：鄒浩
朝代：宋

墨龍翻海幾朝昏，今日晴陰似欲分。
不道穀飛多作蠱，猶敎歌扇遏行雲。
戲督潛亨作春羹
作者：鄒浩
朝代：宋

先生家□餘玉粒，粉以爲餅陪春羹。
春羹品物謝時味，江流暖泛園中英。
晴窗對案忽舉首，徑走長鬚呼友生。
襄陽大夫腹如鼎，一著九牛猶未盈。
懽然放筯即過我，自嘆珍庖逾大烹。
且言初意亦在我，属我府事留西城。
先生飯不飯俗客，若苦轉眄相倒傾。
東風雕刻物物好，槎頭縮頸尾不赬。
藥苗蔬甲破土出，似與芻豢争功名。
應憐十載痩藜莧，爲我一除饑腸鳴。
戲示柄
作者：鄒浩
朝代：宋

汝爲獅子時，而作獅子吼。
他年毛骨成，一顧百獸走。
戲社正李子温
作者：鄒浩
朝代：宋

紅蓮上客有新篇，不見長安驛使傳。
寄語持綱社中老，可憐三百青銅錢。
戲簡錢濟明·其一
作者：鄒浩
朝代：宋

雨雪相仍勢未休，禦寒惟酒勝重裘。
誰知旱久猶乾涸，不見玉泉東向流。
戲簡錢濟明·其二
作者：鄒浩
朝代：宋

載酒無如君最頻，年來緣底斷音塵。
只應咫尺譙門住，也學兵厨不送人。
戲綵堂·其一
作者：鄒浩
朝代：宋

歸田日月有光輝，相與承顔家正肥。
萱草叢高明戶牖，棣華枝盛照庭闈。
年年歲歲歡常在，子子孫孫志弗違。
從此鄉評知品目，風流不愧老萊衣。
戲綵堂·其二
作者：鄒浩
朝代：宋

不着朝衣着綵衣，歡然膝下永相依。
兄兄弟弟同真樂，物物人人共息機。
三釡晨昏歸省定，一時裘馬任輕肥。
長爲不施其親者，免被無窮有識譏。
戲舜俞遊西湖
作者：鄒浩
朝代：宋

湖光收盡只芙蕖，决眥飛來白鳥孤。
想見城南葛藤老，又将心境示妻孥。
戲靈川令王洵仁仲
作者：鄒浩
朝代：宋

長官貪着祖師禪，有甚心情問我船。
一隻逃歸兩隻破，謾凭江檻望靈川。
招仲孺述之同過文仲看酴醾
作者：鄒浩
朝代：宋

芝堂公子讀書忙，堂下酴醾晚自香。
猶喜阿文清興在，擬携雙璧步斜陽。
招俞清老并簡康遠禪師·其一
作者：鄒浩
朝代：宋

腰錢騎鶴上揚州，妄想空來事事休。
惟有三竿風月在，待君同理釣魚舟。
招俞清老并簡康遠禪師·其三
作者：鄒浩
朝代：宋

石塔迢迢兩閏餘，潛知骨痩奪松枯。
煩君爲把公憑判，同過江來伴老夫。
招俞清老并簡康遠禪師·其二
作者：鄒浩
朝代：宋

欲知何處是生緣，問取維摩室內天。
渠若口鉗無答語，竹西堅卧許安全。
招夢臣
作者：鄒浩
朝代：宋

春色集簷楹，今朝興倍生。
一樽誰與共，促駕有豪英。
招政首座
作者：鄒浩
朝代：宋

高歌一曲破還鄉，只麽隨緣是道塲。
已向承天設雙榻，待師同快竹風涼。
招文仲
作者：鄒浩
朝代：宋

暉暉晴日動寒灰，書罷衡門爲子開。
莫似王郎著杯酒，更無茶思竹邊來。
招潁昌曾存之
作者：鄒浩
朝代：宋

荆山漢水雪邊春，滿眼風流見古人。
領略此心誰與盡，從容高義勢難親。
静搖菴影竹如昨，清弄池光梅欲新。
知子相忘忘未得，禪床推倒就車輪。
招澤老
作者：鄒浩
朝代：宋

門向山城静處開，更無一點舊塵埃。
葛藤尚憶龍溪老，拄杖横擔便可來。
拱梅亭
作者：鄒浩
朝代：宋

陸沉無復似當年，高壓雲根氣象全。
四面山川趨指顧，一時草木避蕃鮮。
垂簷鼎實須歸帝，起檻龍香必動天。
自我發揮人共樂，風流從此映來仙。
捍門山
作者：鄒浩
朝代：宋

揚子江頭舟楫回，海門山對潤州開。
故鄉歸去六千里，先入捍門山裏來。
攬秀軒
作者：鄒浩
朝代：宋

觀書已若觀山水，今更開軒山水來。
岌岌雲收騰日月，滔滔魚躍起風雷。
二儀歘向胸中集，萬象都從筆下回。
只恐高深亦欣覽，秀才尤秀出塵埃。
放竹鷄
作者：鄒浩
朝代：宋

鼓翅出樊籠，雙飛意氣同。
便鳴泥滑滑，深應竹叢叢。
善也還天性，時哉屬歲豐。
弋人情已得，寧復墮機中。
故成紀李季侔挽詞·其一
作者：鄒浩
朝代：宋

命也端難詰，時乎竟莫來。
門庭方白晝，冠带掩黄埃。
萬卷虚料理，千金廢剸裁。
遵承子將顯，猶得慰泉臺。
故成紀李季侔挽詞·其二
作者：鄒浩
朝代：宋

師門深往好，姻黨厚新情。
正爾追談笑，那知隔死生。
松風傳挽鐸，壟月照銘旌。
莫預東郊送，悲凉空此誠。
故承議李公挽詞·其一
作者：鄒浩
朝代：宋

犖犖豪英內，如公迥不羣。
胸中妙莊老，筆下藹機雲。
勳業知誰睹，聲名只自聞。
空餘柏莊柏，彌望拱高墳。
故承議李公挽詞·其二
作者：鄒浩
朝代：宋

甫畢榮親願，歸休不計年。
心冥塵竟遠，善積子皆賢。
萬事殘初夢，千齡掩逝川。
登門獨無路，追感倍悽然。
故文安郡君劉氏挽詞·其一
作者：鄒浩
朝代：宋

鷲峰成記别，聊現大家身。
瞬目超塵劫，隨方得本真。
忘憂殘舊草，供祭冷初蘋。
獨有閨門淚，澘然冬復春。
故文安郡君劉氏挽詞·其二
作者：鄒浩
朝代：宋

願力堅如母，翛然亦坐忘。
羞蘭虚孝養，偕老誤榮光。
浄域端何許，遺經只自香。
它年盛追贈，猶得賁餘芳。
故通仕孫公挽詞·其一
作者：鄒浩
朝代：宋

少微星忽墜，疇昔夢初圓。
鄉社崇新祭，書帷掩舊編。
亭依金斗固，兒戲彩衣偏。
踵續誰爲傅，吁嗟高士賢。
故通仕孫公挽詞·其二
作者：鄒浩
朝代：宋

君子不可見，先生無復遭。
凶傳俄一旦，吉養謾三刀。
德與諸郎遠，門將駟馬高。
傷心獨南陌，松檜朔風號。
故通直强君挽詞·其一
作者：鄒浩
朝代：宋

白髮將年往，青衫甫宦遊。
從來四方志，曾未一分酬。
幕府殘機畫，閭門失好修。
惟餘舊秦月，寂寂照新丘。
故通直强君挽詞·其二
作者：鄒浩
朝代：宋

金丹猶在鼎，馬鬛已成封。
夢斷飛雲鶴，春歸遶墓松。
韋編元自若，藜杖竟誰從。
賴有承家子，流光得所鍾。
效十二屬體
作者：鄒浩
朝代：宋

區區鼯鼠技不優，鼓刀要使無全牛。
力探虎穴必有獲，縱如兔窟焉能謀。
好龍既久乃龍至，畫蛇添足豈蛇侔。
驄馬御史風烈在，痩羊博士聲名流。
棘端猶作刻猴用，寶鼎忽患烹雞求。
相狗他年會見賞，牧豕海上非吾憂。
敬讀仁祖實錄用前韻
作者：鄒浩
朝代：宋

嘉祐紀庚子，犬馬初冬生。
安知拱堯舜，不事沉香亭。
爾來百寮底，霏霏清涕零。
弓劍誰與問，白雲飛晚晴。
恭聞語乾造，凛如班集英。
遺恩泰山重，死報鴻毛輕。
聖孫王纂承，行當叩天扃。
敬超先·其一
作者：鄒浩
朝代：宋

此地憑熊幾使君，敬公名姓獨超羣。
不因健筆曾推美，縱使忘形豈得聞。
詞翰莫窺真體要，江山猶带舊風雲。
我來訪古惟高義，追想區區只自勤。
敬超先·其二
作者：鄒浩
朝代：宋

拾遺流落困埃塵，海內忘形有使君。
長似漢中情義篤，不同常侍死生分。
一時燥濕知難變，萬里經營想更勤。
管鮑不忘公亦在，高風猶得後人聞。
敷文
作者：鄒浩
朝代：宋

赦書該得盡量移，君到衡陽適及期。
將謂南徐須近便，那知北望尚覊縻。
人情既久應相好，氣候無它亦自宜。
造物此心君會否，少留同我返茅茨。
文長老云山有訓狐鳴即客至夜來鳴更異常
作者：鄒浩
朝代：宋

我入山來亦偶然，初無消息與人傳。
訓狐緣底潛知得，隔夜飛鳴報老禪。
斗米灘
作者：鄒浩
朝代：宋

粥飯都來一斗糧，灘前喫了倍蒼黄。
把如立作山頭石，何似急行歸故鄉。
早行
作者：鄒浩
朝代：宋

朝來由氣鋭，前程入馬蹄。
天形隨月見，斗柄傍人低。
路轉纔縈白，沙平豈辨泥。
露零欺鬢髪，犬吠隔蒿藜。
恍惚南柯夢，參差逢氏迷。
比經十里堠，始報一聲雞。
似脱關中日，如趨圯下蹊。
脩真空有術，習懶信無梯。
行李幾時北，武當猶在西。
誰知貴公子，角枕正清閨。
春陰
作者：鄒浩
朝代：宋

極目三封日易斜，無因重守故庭花。
春陰又是憐花草，燕子飛來知幾家。
晚步
作者：鄒浩
朝代：宋

緩步隨山徑，横前得野塘。
倚風荷展玉，带日鷺翹霜。
霧歛都無瘴，天晴却自涼。
搘笻愜新興，疑已到江鄉。
普融閣
作者：鄒浩
朝代：宋

前身善財後老平，善知識處靡不到。
十信生行回向地，等覺妙覺諸法門。
一法門中義一句，須彌聚筆海量墨。
亘未來際力書寫，未來可盡寫不盡。
何况六位一切法，一一筭諭莫能及。
老平於此不思議，第三手把龜手筆。
一刹那間能事竟，一一微塵出經卷。
三千世界微塵偈，一四天下微塵品。
龍樹傳持所未會，悉在而今輪字裏。
字字無增亦無減，四十二字誰舉偈。
大寶蓮花忽開敷，帝網重重清浄土。
十方三世佛菩薩，一時會集作證明。
彌勒辨說巧稱揚，文殊師利欣按頂。
日用縱横日日新，此身普賢身內現。
若人欲識老平身，即是毗盧無盡藏。
智岸將往錢塘索妙樂庵詩勉此爲句
作者：鄒浩
朝代：宋

向來楊處士，今作岸禪師。
懶散元非我，熙怡竟有誰。
長應心似水，不復口如碑。
此處真安穩，何人妙得知。
曉雨枕上有作
作者：鄒浩
朝代：宋

震霆幾日動天閽，河漢朝來竟一翻。
頓覺炎歊辭枕簟，只應爽氣滿乾坤。
雞窗豈但開千卷，雲稼懸知亘九原。
北事平生最關慮，從今得意遂忘言。
書公孫卷末
作者：鄒浩
朝代：宋

韓范天下賢，褒貶不妄出。
舌端有春秋，所與惟其實。
一舉十五喪，富貴所難必。
公孫賤且貧，兹事乃能畢。
心追古人高，迹付今人述。
二老首形容，昭勸無終日。
伊予特後聞，歎恨頗自失。
東望天山平，風松正蕭瑟。
書合論後
作者：鄒浩
朝代：宋

華嚴佛菩薩，悲智咸徧周。
廣開方便門，主伴互酬請。
於無言說中，說法無數量。
我讀誦思惟，獲從信根入。
闇逢照世燈，病遇雪山藥。
無價大寶珠，衣內忽然得。
願盡未來際，滿足普賢行。
一切導師前，一一興供養。
一切衆生前，一一作利益。
持經繼有人，悉冀同我願。
書喜
作者：鄒浩
朝代：宋

仲冬月吉吉可知，日南長至恩光期。
一陽火復驗內揵，八陛圓壇嚴上儀。
玉輅回鑾天倍喜，金鷄肆赦人均禧。
倚門朝夕可寛念，綵衣歸去今其時。
書徐仲車先生詩集後
作者：鄒浩
朝代：宋

古人往矣名空存，爾來冠带誰其倫。
語言淵騫行跖蹻，俯仰不愧何繽紛。
先生道義完且潔，去彼取此非今人。
事親不但綵衣戲，刻木省定長悲辛。
抛官却掃醉經史，胸中寧復留纖塵。
履穿袍敝突不墨，辭幣與粟甘清貧。
自從秀髪到白首，造次於是如一晨。
當知有昊憫澆散，先生故出援斯民。
嗟余禀賦雖不敏，管窺偶幸知所因。
講聞先生亦已久，云爲輙以書諸紳。
朅來廣陵兩閲歲，所得比舊尤加親。
此編雅什數百計，覃思成誦驚余神。
恍如聽樂周太廟，黄鍾大呂皦且純。
又如典瑞出圭璧，璀璨滿目非玞珉。
偉哉固足信萬一，彷彿相見容彬彬。
吾皇圖治急遺逸，空谷相望推蒲輪。
先生高卧焉得遂，細扎匪日頒嚴闉。
奈何韁鎖脫無計，灑掃猶阻致此身。
願言師法不少懈，庶幾有立逃湮淪。
書楞伽經後
作者：鄒浩
朝代：宋

牟尼净虚空，大慧舒光明。
森然萬象形，有目咸欣睹。
疑解二俱脱，一切本如如。
一一楞伽山，演說修多羅。
稽首方便慈，功德無窮盡。
我今如是了，是爲報佛恩。
曾園見梅·其一
作者：鄒浩
朝代：宋

濱水娟娟四五枝，不甘柳眼巧相窺。
晚來快我江南思，似欲慇懃報小詩。
曾園見梅·其二
作者：鄒浩
朝代：宋

姑射冰肌不黄土，洛陽玉容更青春。
嗅風影日了無語，知我此心能幾人。
曾園見海棠
作者：鄒浩
朝代：宋

海棠簇簇弄繁英，随分相逢眼自青。
一種風流似西蜀，何須心着展江亭。
曾存之以佇雲名庵以待緇流因作此戲之
作者：鄒浩
朝代：宋

不見從來庵內人，結茅瀕水更慇懃。
雲飛日日滿天地，借問如何能佇雲。
曾氏北園·其一
作者：鄒浩
朝代：宋

浮雲不傍此庵來，竹静幽蘭一笑開。
若處鮮鮮解人意，等閒冰破作春雷。
曾氏北園·其三
作者：鄒浩
朝代：宋

江禽插頸夢初成，庭樹横烟晚更輕。
已恨重城落吾事，更堪明月向人生。
曾氏北園·其二
作者：鄒浩
朝代：宋

藕花蓮葉弄晴暉，長記君來作好詩。
我亦池塘興不淺，若爲相望北風時。
曾氏北園·其五
作者：鄒浩
朝代：宋

十年不折江南春，亭下雙梅是故人。
憑仗開時屬青翼，已判飛雪滿懸鶉。
曾氏北園·其六
作者：鄒浩
朝代：宋

白蓮香火久凋零，還似樂天今服膺。
我有一言人不解，請君問取北來僧。
曾氏北園·其四
作者：鄒浩
朝代：宋

蘇郎北闕未尋盟，崔子西山尚掩扃。
矯首空庭問懷抱，天高無路鴈邊青。
月下懷同盟·其一
作者：鄒浩
朝代：宋

常時二妙過晴窗，丙夜猶同秋月光。
不分城扉日多事，天南天北又参商。
月下懷同盟·其三
作者：鄒浩
朝代：宋

晚雲携雨入陘山，月到西湖萬象閒。
公子歸來泛家宅，只應詩思落人間。
月下懷同盟·其二
作者：鄒浩
朝代：宋

碧天如水駐冰輪，粲粲裁餘一兩星。
想見牆東病居士，廢書捐枕步中庭。
月下懷同盟·其五
作者：鄒浩
朝代：宋

一經三五一虧盈，此夕胡然分外明。
金令中分寒暑候，蟾輝獨占古今清。
樽罍自是常年事，天地何難永夜晴。
寄語風雲莫無賴，萬方矯首此時情。
月下懷同盟·其四
作者：鄒浩
朝代：宋

睡覺譙門已轉更，小童徐報月重明。
攬衣起與妻孥共，矯首惟聞鳥鵲驚。
瀕水杯盤無俗物，隔墻巾屨有真情。
相從竟日今相望，四者由來不易并。
有感
作者：鄒浩
朝代：宋

真訣由來甚易明，惟人用志不精誠。
從今謹事先生語，何患無階朝玊清。
有感
作者：鄒浩
朝代：宋

雲回雨歇天欲晴，鵓鳩唤婦皆和聲。
山南山北樹陰裏，懽然相趁争飛鳴。
伊予流竄止平樂，妻孥尚寄瀟湘城。
五嶺横空唤不聞，不如鵓鳩猶有情。
有所嘆
作者：鄒浩
朝代：宋

親者如路人，故者如世讐。
路人與世讐，反與親故侔。
無日不同處，無事不同謀。
自謂腹心托，長久逾千秋。
不知禍有孕，有識所深憂。
一旦乘間作，四顧誰依投。
往往捨之去，掉臂不回頭。
却思故與親，大寒索衣裘。
聪明天資高，反已亦易求。
及此早覺悟，厥疾猶可瘳。
望澹山
作者：鄒浩
朝代：宋

澹山形勢冠零陵，咫尺拘攣去未能。
悵望煙霞今阻隔，尚期歸路一來登。
李元禮墓
作者：鄒浩
朝代：宋

幾年模楷掲天中，四海衣冠盡影從。
必待名人裁受謁，遂令當世比登龍。
求通謾負孔融志，執御難追荀爽蹤。
回首高門正如市，悲風獵獵起長松。
東坡横策像贊
作者：鄒浩
朝代：宋

東坡未作儋耳行，此相已入龍眠筆。
大海中央誰與鄰，萬事一條横榔栗。
東山·其一
作者：鄒浩
朝代：宋

我是來仙閣上仙，天教飛鶴過山顛。
松篁爲我生清韻，一似薫風初入絃。
東山·其二
作者：鄒浩
朝代：宋

七星峰頂絕纖埃，不負烟霞雙眼開。
昨日湘南遙指處，飛騰今向此中來。
林堠驛壁間有詩因用其韻
作者：鄒浩
朝代：宋

日轉山亭寂寂，夢迷蝴蝶雙雙。
何獨淵明寄傲，吾今亦是南窗。
枯荷
作者：鄒浩
朝代：宋

萬頃菱荷一一荒，駢頭相倚卧池塘。
追惟弄日搖深綠，不謂凌風折敗黄。
饑鴈飛銜投遠渚，寒魚浮觸動斜陽。
那知凛凛梢雲者，自有松筠傲雪霜。
柄生日
作者：鄒浩
朝代：宋

南極星中見老人，祥光垂照喜生春。
身如龜鶴心如石，進德功夫常日新。
柬理堂
作者：鄒浩
朝代：宋

主人生長綺紈中，標致分明儒者同。
結構不因窮鼎俎，棲遲聊欲事磨礱。
血漫霜劍悲王鳳，坐擁雲鬟笑馬融。
銘府功勳久牢落，會須騰踏振家風。
栩栩軒
作者：鄒浩
朝代：宋

不知覺夢不知憂，物與心冥事事休。
此是道人真境界，西家分得亦同遊。
桂州紫極觀主求亭名名曰轉斗而示此句
作者：鄒浩
朝代：宋

轉降適斗藏初九，上清密語誰知有。
七星峰頂紫霞前，占得輝光長不朽。
桂花
作者：鄒浩
朝代：宋

丹桂從來未發花，今年花發衆驚嗟。
盈盈簇蓋真珠細，片片籠車美玉斜。
閶闔携香燻席綺，嫦娥流影動窗紗。
乾坤着意欣逢遇，收得風光向北誇。
椹澗馬鋪壁間有黄元明詩因次其韻
作者：鄒浩
朝代：宋

武當在何許，漠漠西南天。
雷電正多事，道途如去年。
参差揮麈約，妨廢把書眠。
破我征鞍恨，清詩猶燦然。
榕樹
作者：鄒浩
朝代：宋

榕樹能容故得名，枝條環布若高城。
何當種滿彌天去，永使青青芘萬生。
榴花
作者：鄒浩
朝代：宋

閣東閣西安石榴，兩株相映花枝稠。
山高江闊萬木葉，獨此爛熳開不休。
有如牙門集纓紱，碧油幢外紅光浮。
又如青天駐羲御，火龍鱗鬛驚人眸。
朝朝莫莫看愈好，直若有意寛離憂。
無窮歸念姑且置，欄邊取醉商聲謳。
樞姪以詩來次韻示之
作者：鄒浩
朝代：宋

酷愛日長螢可聚，幾人如古惜分陰。
胸中萬頃清涼地，莫遣俗塵乘間侵。
次德符湖光亭之什
作者：鄒浩
朝代：宋

平湖泛日月，清光渺無端。
并包入眼界，危構何軒軒。
輪蹄隘行路，逸步誰與攀。
只應空曠中，縹緲飛神仙。
我心本虚室，朝市成青山。
居然發餘照，妙用同一天。
凭欄豈無人，杯盤争擊鮮。
次德符韻六詩 書懷二首 其一
作者：鄒浩
朝代：宋

秋容未覺成蕭颯，脩竹疏桐陰四匝。
先生歸駕挾西風，堕我南堂似凋葉。
對牀邀月入高談，夢想從來謝三接。
是非火作正炎空，忍與紛紛競牙頰。
莫欺鷗鳥不知人，須信天機在眉睫。
妙哉託處無何鄉，一念能回百千劫。
君誠有意涉其流，請爲安行具舟楫。
次德符韻六詩 書懷二首 其二
作者：鄒浩
朝代：宋

木杪秋風鳴颯颯，環步空亭日千匝。
忽迂征轡入衡門，共看霜輪上雲葉。
紫煙收盡擬階升，白露漙空欣手接。
何須清酌浣枯腸，自覺爽氣滋雙頰。
可憐末路競牛毛，不悟勞生寄蚊睫。
向非覇處務功成，争得盟時遭智劫。
西山君故有風期，我亦從今理歸楫。
次德符韻六詩·分韻見簡
作者：鄒浩
朝代：宋

幽人寄巖谷，志士從簪纓。
所尚初不同，出處皆有行。
夫子胡爲哉，飲露餐秋英。
和璧以爲質，黄鐘以爲聲。
皎皎文史中，久作星斗明。
一見輙心降，端如屈人兵。
天意亦可料，禍患矧已經。
豈其禮樂時，而不收珪珽。
故知阿衡任，便是西山清。
我豈夫子徒，猥辱藪澤并。
驅車遠過我，爲我開天庭。
凡今落松麈，皆昔所未聆。
念此坐相阻，三十六峰横。
子言不子隨，猶得座右銘。
次德符韻六詩·南堂分韻得秋字
作者：鄒浩
朝代：宋

大火不東駐，高堂文字秋。
青蝇付驅除，白日堪遲留。
雞癰落新烹，瓜疐收輕浮。
尚有明月在，倘能如故不。
次德符韻六詩·曾園分韻得得字
作者：鄒浩
朝代：宋

藩城富池塘，所向輙荆棘。
天風初轉西，朋簪共來北。
暑清隨處幽，蓮高向人默。
羣鷗安在哉，我今均爾得。
次德符韻六詩·與德符仲孺述之宿南堂分得客字
作者：鄒浩
朝代：宋

從容白露前，轉盼一歲隔。
念我方促装，夫君復來客。
疏篁生晚音，霽月澹秋色。
此會豈易諧，未用詢長陌。
次王彦魯韻呈仲弓
作者：鄒浩
朝代：宋

城南兼吏隱，草樹水中央。
飛鳥有時到，驚塵無處揚。
留春供燕集，落日借輝光。
一自烏衣後，風流知幾王。
次韵德符夜訪世美
作者：鄒浩
朝代：宋

蘇子甫及瓜，装齎動簷楹。
念此不數見，柴門行晝扃。
幅巾策藜杖，邂逅諸友生。
涼月委新照，無煩聚飛螢。
懽然造空洞，卻顧輕簪纓。
虀鹽未果腹，飽德如楚萍。
只應他夕來，矯首心盈盈。
次韵魏道輔教授折梅懷荆帥望之
作者：鄒浩
朝代：宋

霜風未放江梅折，似向人間將價索。
冷然一解冰雪顔，花有天倫此其伯。
見卵求雞亦非早，只今已覺和羹好。
殷勤猶是故時香，驛路一枝情淼淼。
我公所向物皆春，想見新花如漢濱。
新花故人政如此，欲了此心惟斵輪。
次韻世美冬夜見懷
作者：鄒浩
朝代：宋

君家儒學頻公侯，豈知孔孟窮於鄒。
他年事業知未艾，詵詵孫子多清流。
紅蓮上客更超詣，勁節耻與今人儔。
自言名宦亦何有，回看家法長包羞。
蕪城歲月已波逝，朅來文會消吾憂。
青天白日有崔子，亦許交臂聞嘉謀。
人生南北那可必，合散倐忽春雲浮。
會須着鞭入聖域，無使後悔空冥搜。
次韻世美簡别乘喜雨
作者：鄒浩
朝代：宋

一勺龍泉甫到城，滂沱疑是瀉南溟。
棗心正爲斯民赤，菜色寧憂異日青。
擊壌田家方自得，擲金詩軸已交形。
病來無復高陽興，宴喜空煩置醁醽。
次韻世美見寄
作者：鄒浩
朝代：宋

鼻端漫故蝇，心與天地遠。
聲容天地前，長似西湖晚。
判合亦何常，從古車輪轉。
君不見儒衣壌壌趨白頭，幾人管鮑情相收。
我豈季子難之鄒，行矣同聽黄栗留。
次韻世美遊嵩山
作者：鄒浩
朝代：宋

肇分五嶽尊，上帝委奇石。
維嵩據地中，屹立萬仞壁。
遠與四鎮殊，式應土圭測。
有人仰崇高，坐厭拘名跡。
邂逅天際來，驊騮脱車軛。
将聖祭泰山，此心豈懸隔。
擾擾塵土中，一朝復一夕。
聞君有風期，欣然雙蠟屐。
焉知馬足非，迥隔千峰碧。
古人亦多端，相望託幽寂。
法音動山靈，松栝惟所適。
寄徑登顯途，自恃捷無敵。
遺轍諒未泯，一一可遊歷。
借問去來人，誰堪比心迹。
次韻仲孺夢與世美諸友同集
作者：鄒浩
朝代：宋

簞食凄窮閻，綵衣焕華屋。
公子謝羣居，幾年羊胛熟。
逢迎紛故人，趣異終疑獨。
精誠洞虚無，相應比如竹。
不羡春風前，流鶯囀喬木。
勤勤通昔心，全勝書一束。
胡然亦神遊，邂逅同夢鹿。
夜旦環中來，夢覺更主僕。
只今所見聞，轉手驚莫復。
冰釋倘未能，兹焉良可燭。
次韻仲孺用前韻寄世美二首·其一
作者：鄒浩
朝代：宋

雪霽高陽里，欣欣春意深。
舊遊還入眼，何處復揮金。
塵表誰南北，杯中失古今。
重憐非土木，猶自一沉吟。
次韻仲孺用前韻寄世美二首·其二
作者：鄒浩
朝代：宋

天宇梅邊静，春光破蟻封。
嶺雲猶過鴈，冰浪欲飛龍。
玉鐙随新約，茅簷祗故容。
何當卷書去，相與豁塵胸。
次韻仲孺見懷十二韻
作者：鄒浩
朝代：宋

江梅飛故枝，桃李日夕更。
宰物初無心，芳菲自奔競。
幽禽衘真如，歷歷唤不醒。
東里似得之，與春忘謁請。
頹然蘧廬中，槃薄天地永。
交情海漚發，吟興秋翮勁。
璀璨十二旒，陶謝不獲騁。
須知雲氣蒸，未害山石硬。
但君已追風，顧我猶蹇乘。
試馮作詩光，普照萬物盛。
物盡照亦空，何許開絕景。
他時從此來，一眄躐千聖。
次韻仲孺見督烹小團
作者：鄒浩
朝代：宋

世事多好還，往躅端可視。
崟巖輝奇功，頗愧文王肆。
他年焚舟來，幾作塗炭墜。
駟馬豈及追，我今亦如是。
狂言編虎鬚，得報逾掐鼻。
平生儲春芽，美惡初一意。
濁氛騰墨雲，君舌故歷試。
小龍落几前，畢竟不知異。
方欲事烹煎，薑鹽以爲使。
賴君呼回頭，絲桐識秋思。
會當掃南軒，石銚沃清泚。
從此師金人，三緘誠有味。
次韻仲弓寄德符大受
作者：鄒浩
朝代：宋

二子麻衣掩舊春，霏霏眥血灑驚塵。
白雲不雨還遮岫，清潁無心解閲人。
禍福循環終有數，詩書飽腹未爲貧。
何當跋馬同君去，蘿月松風慰秃巾。
次韻仲弓見懷
作者：鄒浩
朝代：宋

與子風雨散，掩關非世喧。
琴書到古人，危坐屢忘言。
何當同此趣，脫略文物繁。
歲晏猶清居，厲節真王尊。
次韻仲弓見答
作者：鄒浩
朝代：宋

青衫白馬吏天邊，胸次長年只輞川。
我愧無才似裴迪，亦緣春步見新篇。
次韻仲弓見贈
作者：鄒浩
朝代：宋

我生分稽古，未始懷宴安。
萬事不入眼，人間自悲懽。
獨於文會時，所取良必端。
起廢賴發藥，他年逃素餐。
蘇君日千里，逸步逾飛翰。
一從斷金來，況也寧永歎。
于今更天誘，還逢魯圓冠。
傾盖如舊識，禮法能見寛。
須知高門閭，階庭富芝蘭。
何獨仲弓家，弟兄稱二難。
琴張誠可友，願言謝外觀。
聖域渺無旁，觀水須觀瀾。
次韻仲弓馬上
作者：鄒浩
朝代：宋

霜蹄遙指日邊飛，猶得春湖一笑期。
到此君方動離思，併将懷抱入新詩。
次韻仲益解嘲
作者：鄒浩
朝代：宋

真宰幹萬物，物物相乘除。
童角贖以牙，畢竟均有無。
江山與絲竹，等爲薦虚徐。
江山寂寞生，絲竹富貴餘。
要知謝安石，青史端幾書。
達人眼目開，洞照無親疏。
安用欣厭間，浪取爾與余。
獨喜豐蔀幽，坐獲驪龍珠。
次韻俞秀老建隆道中
作者：鄒浩
朝代：宋

道人不獨是詩豪，曾把滄溟注一毛。
破曉聯鑣訪孤寂，致身如在太山高。
次韻先生湖上有作
作者：鄒浩
朝代：宋

霜落西陂晚，追携物外歡。
孤芳迎日動，輕浪逐蓮乾。
魚計從來審，鷗盟未易寒。
誰知少陵老，愛客似蘇端。
次韻劉世德見贈
作者：鄒浩
朝代：宋

詩書久與壮心期，邂逅塵埃滿客衣。
不分壽陵終失步，更憐蘧瑗早知非。
龍蟠舊水風雷在，玉韞寒山草木輝。
大抵窮通有時節，莫将吾道羡雄飛。
次韻劉元因贈王幼安
作者：鄒浩
朝代：宋

真人拱南嚮，羣英紛玉除。
趯趯動環海，夙懷思遠攄。
争彈冠上塵，丘壑空故居。
之子建安裔，少長惟詩書。
毎笑靖節君，歸來但巾車。
擬倍萬乘器，璨璨雕璠璵。
終然怒劍横，銳氣埋憂虞。
須知夢鏡中，所適難一如。
倘不達本原，觸事成自誣。
試焚定慧香，矯首瞻六銖。
於此發深省，鼓瑟猶吹竽。
次韻參寥訪和靖先生故居
作者：鄒浩
朝代：宋

湖邊高節與誰鄰，落落寒松往往皴。
就使衡門已塵土，不妨千古自陽春。
次韻君表送仲弓迴有作
作者：鄒浩
朝代：宋

北野陰成幄，崇朝得暫休。
班荆無濁酒，交轡有清流。
風絮閒相逐，晴絲懶自遊。
吾行亦朝夕，未擬問功裘。
次韻和仁仲滑石鋪泉軒
作者：鄒浩
朝代：宋

長官心事古人前，碧玉峰巒碧玉泉。
洗出北歸烟瘴眼，光明欣睹太平年。
次韻和師稷清明懷鄉之什·其一
作者：鄒浩
朝代：宋

掃盡人間冰雪寒，魚龍鱗甲動斒斕。
向來協氣無蹤跡，從此氤氲滿世還。
次韻和師稷清明懷鄉之什·其一〇
作者：鄒浩
朝代：宋

三元甲子幾回旋，前日滄溟今甫田。
惟有交情似春壽，蟠桃花裏自年年。
次韻和師稷清明懷鄉之什·其七
作者：鄒浩
朝代：宋

南明山下枕清流，胸次塵無一點留。
只恐少微黄色動，終然來作濟川舟。
次韻和師稷清明懷鄉之什·其三
作者：鄒浩
朝代：宋

天路幽禽暖頡頏，芝蘭抽砌葉初長。
自憐骨立風光裏，勉向原頭泣奉嘗。
次韻和師稷清明懷鄉之什·其九
作者：鄒浩
朝代：宋

觀象懸知歲有成，通宵格澤照天明。
餘生飯飽無它事，坐看紛紛萬物情。
次韻和師稷清明懷鄉之什·其二
作者：鄒浩
朝代：宋

眼裏飛蠅日夜侵，對時寧復壯年心。
故人把手知難遇，强起禪冠插舊簪。
次韻和師稷清明懷鄉之什·其五
作者：鄒浩
朝代：宋

冥心無物契毘耶，觸處俱爲剡水涯。
却怪年來被春惱，逢人不覺歎浮家。
次韻和師稷清明懷鄉之什·其八
作者：鄒浩
朝代：宋

高水籠軒翠作行，枕書閒聽雨浪浪。
别來一念終難滅，猶得追論几席傍。
次韻和師稷清明懷鄉之什·其六
作者：鄒浩
朝代：宋

青鞋布襪水雲鄉，勝踐曾同物外忙。
欲寄沃州雙涙去，松陰高冢是星郎。
次韻和師稷清明懷鄉之什·其四
作者：鄒浩
朝代：宋

春聲入鼓曉鼕鼕，春色盈花晚更紅。
陶冶東君了無意，一時分付與晴風。
次韻和慎微雪夜飲歸
作者：鄒浩
朝代：宋

籃輿還自斗邊城，雪夜乾坤分外清。
我爲捐書徑眠去，寒光猶助一窗明。
次韻和成老謝何伯震
作者：鄒浩
朝代：宋

滄溟倒挽供缾罍，少年取醉真豪哉。
天旋地轉膽如斗，何獨謫仙方逸才。
爾來意氣折憂患，霜雪仍從雙鬢催。
吾師吾友得渾沌，有口不復□□開。
賓筵竟日但趺坐，竦聽搖犀談玉杯。
中分魯國兩夫子，道德未逢賢者哀。
黄鍾大呂相應和，儒風賴以扶傾頹。
伊予幸甚獲親炙，獨愧不如匡鼎來。
次韻和李學文所示二篇·其一
作者：鄒浩
朝代：宋

材氣無雙是隴西，扁舟還指舊山溪。
非關呂覽難更字，要使班輸别造梯。
塵外光陰歸作者，道中消息在寥兮。
它年峻捷黄金榜，路入三吳手重携。
次韻和李學文所示二篇·其二
作者：鄒浩
朝代：宋

大明端拱赭衣紅，正想豪英入彀中。
但使學優迎命達，莫將年少歎途窮。
三秋水闊魚依藻，一日天高鶴出籠。
持我此篇歸獻壽，蒼梧歡動曉來風。
次韻和李餘慶
作者：鄒浩
朝代：宋

三分春色一分空，莫負花前酒滿鍾。
醉裏是非渾忘却，任它禪客自分宗。
次韻和永守丁葆光大夫對雪
作者：鄒浩
朝代：宋

幾日江雲凝不流，欲將勝事一齊收。
乾坤破夜端爲晝，草木留春不復秋。
黄竹作歌君得意，素娥行酒我消愁。
須知身世塵埃盡，直到廣寒宮裏遊。
次韻和潛亨雪·其一
作者：鄒浩
朝代：宋

暖律稽遲太史占，風前猶復弄威嚴。
不妨豪客成樽俎，重使斯民困米鹽。
但見青峰皆玉筍，豈知白屋是茆簷。
何人隱入羣羊去，應笑痴兒認角尖。
次韻和潛亨雪·其二
作者：鄒浩
朝代：宋

朝來一色換紛華，眩眼端如醉後車。
豈待三年方楮葉，雖非八月亦蘆花。
李邊照曜河南日，柳外繽紛靖節家。
欲上雲巖訪禪老，路迷空想舉長叉。
次韻和知府歐陽叔弼學士禱雨武侯祠
作者：鄒浩
朝代：宋

盲風日日吹塵土，謾說有年歌自古。
紛紛機械空作勞，况乃象龍求致雨。
黄堂學士極憂心，忍復賓前事懸堵。
倘助豐穣能出雲，境內山川無不舉。
丞相威靈凛一方，遠矚祠宮途可取。
旌旗拂曉動長庚，彷彿飛雲趨兩府。
精神洞達金石開，此意豫應神已睹。
况公愛民如愛子，不以斯民供鼎俎。
居士庵中常默然，田里人人自安處。
他時刀劍倚市門，往往買牛耕草莽。
心絕多岐禮義生，和氣氤氲見眉宇。
惟天至聪下其耳，飽聽歡謠薦佳語。
故宜神力導休祥，不待牲醪集軒廡。
胡爲風旱久未寧，行矣斗柄将建午。
豈煩瑞祝更殷勤，禱處由來似尼父。
三分天下指掌間，頋此提封才一羽。
沛爲甘澤定不難，溝澮縱横互吞吐。
坐令百穀暗郊原，會見腰鐮分勤苦。
儒宮釡魚端欲生，自笑年來遽如許。
雖無高廩並坻京，猶得朝昏鳴食鼓。
次韻和端夫喜望之祈雪有應
作者：鄒浩
朝代：宋

誠意通羣祀，朝來忽已飄。
六花紛汗漫，千里入均調。
趙璧光凌日，隋珠暗擲宵。
老農愁自判，稚子喜來嬌。
化育知難詰，形容豈易描。
白鹽聊比擬，黄竹謾謳謠。
談柄迷修麈，朝衣奪素貂。
豐穰歸嗣歲，收拾謝枯樵。
淺露先生履，深齊惠可腰。
思添韋應物，狂助蓋寛饒。
民食逃艱粒，宸心定解焦。
樓高天構玉，池迥地疏瑤。
爽韻陪松檜，嚴聲陋鼓簫。
亡羊空道路，失鶴但雲霄。
撫運年將往，侵人鬢欲凋。
題輿真健筆，險句壓寒綃。
重愧非名士，兹焉綴下寮。
主賓參沔渡，杖履集山椒。
故事梁園在，風流楚國遙。
瓊瑰争報復，宇宙一漂搖。
莫訝春來晚，春來待此消。
次韻和端夫席上送樗年
作者：鄒浩
朝代：宋

過額紛紛競掃眉，此心直與古人期。
三年竝席惟夫子，一笑忘言謝小兒。
江國舊編塵漠漠，帝鄉新路日遲遲。
儒冠道在無通塞，莫問高門知不知。
次韻和端夫遊谷隱
作者：鄒浩
朝代：宋

我生泉石中，清賞殊不足。
得官漢上來，邂逅亦溪谷。
他時長安塵，用此塵外贖。
城南百餘里，灑落自風俗。
招提密相忘，一一儼西竺。
緬維作者謀，永集荆楚福。
興國最佳勝，千柱列巖屋。
前疏白馬泉，後據雙鳳麓。
衲衣擁雲外，拄杖倚藤竹。
天龍咫尺耳，入戶體生粟。
誰爲逢氏迷，不復棖也慾。
落英無再紅，秀髪豈常綠。
共将香火心，稽首千手目。
老僧獨何爲，瞬我掣電速。
已矣勿重言，良藥反成毒。
次韻和答稷臣見貽之句
作者：鄒浩
朝代：宋

瘴癘侵凌鬢欲華，鳳凰飛詔下天涯。
有知病骨將枯日，忽遇靈丹躡彩霞。
赫赫千齡方啓運，熙熙六合共爲家。
此恩碎首知難報，空感來篇似永嘉。
次韻和簽判靳慎微奉議謁武侯祠有作
作者：鄒浩
朝代：宋

卧龍得風霆，天宇不難肅。
曆數端何歸，轉昐移禍福。
廟食凛平生，光靈走川陸。
欲知庇斯人，綿延視巫祝。
次韻和范信中同遊花藥有作
作者：鄒浩
朝代：宋

花藥山去來，難遇此天日。
深衣書眼青，摩衲禪眼碧。
鴈峰相與高，可以同我適。
浮雲當面開，千里見叢蓽。
况紫盖祝融，插天日未夕。
正爾無能名，僧來乞題石。
次韻和葆光晚望
作者：鄒浩
朝代：宋

雪晴新興與春俱，脱略司空城旦書。
衡嶽带雲回玉輦，楚江浮日動金魚。
故人情遠欣相遇，夢境時來信所如。
北闕遙瞻念圖報，恩深猶在免誅鋤。
次韻和通判梁端夫朝奉曉登峴山有作
作者：鄒浩
朝代：宋

天宇霜來峴首高，爽心先寄雪中橈。
早陪勝集方多暇，應念前人不復朝。
鴈影有時搖莽蒼，江聲終日上岧嶤。
遙知清絕詩成際，正似寒窗火欲銷。
次韻和錢塘諸公賞梅十絕·其一
作者：鄒浩
朝代：宋

衝寒來訪喜生和，破恨新詩不必多。
太皥初還好消息，從今日飲更無何。
次韻和錢塘諸公賞梅十絕·其一〇
作者：鄒浩
朝代：宋

玉樹森森太傅家，玲瓏徐動曉風斜。
可憐刻楮空機事，一葉三年猶未花。
次韻和錢塘諸公賞梅十絕·其七
作者：鄒浩
朝代：宋

東風柝柝動冰泥，素蕚迎春滿故枝。
早晚團空熟青實，人間消渇待真醫。
次韻和錢塘諸公賞梅十絕·其三
作者：鄒浩
朝代：宋

雲山寂寂水回回，幽境非緣世俗開。
桃李無言且如此，自然人逐暗香來。
次韻和錢塘諸公賞梅十絕·其九
作者：鄒浩
朝代：宋

綽約冰肌故自輕，玉衣玉食更鮮明。
無心來此與君遇，莫起他時兒女情。
次韻和錢塘諸公賞梅十絕·其二
作者：鄒浩
朝代：宋

瓊英潛解叩靈臺，一見先令雙眼開。
欲識情緣未忘處，不辭珠履步蒼苔。
次韻和錢塘諸公賞梅十絕·其五
作者：鄒浩
朝代：宋

陳根未作去年花，天宇空明鴈影斜。
忽上溪橋見顔色，不施朱粉似東家。
次韻和錢塘諸公賞梅十絕·其八
作者：鄒浩
朝代：宋

蜜蜂蝴蝶未狂飛，螻蟻仍難上凍枝。
惟有青松一千丈，相看曾共歲寒時。
次韻和錢塘諸公賞梅十絕·其六
作者：鄒浩
朝代：宋

排闥端令天地開，萬花從此四時催。
政如匠石椎輪後，始有光華大輅來。
次韻和錢塘諸公賞梅十絕·其四
作者：鄒浩
朝代：宋

江天吹雪不勝繁，南北東西晚更昏。
料得時人散車馬，清吟應亦有英魂。
次韻和韓大資湖光亭對雪之什
作者：鄒浩
朝代：宋

巖廊未旋歸，故國聊自晦。
塵表澹崧高，胸中妙天對。
豐年隨政還，嘉雪徧境內。
從容陟九層，指顧紛百態。
經綸動初心，枯槁入長嘅。
雖陳北海樽，終念東臯耒。
只應沙路乾，依前符帝賚。
次韻宇文伯脩題清溪驛梅花
作者：鄒浩
朝代：宋

驥尾曾容躡後塵，柳花榆莢古河濱。
天衢事業已騰世，山驛詩篇知幾春。
梅蕚故應如異日，風騷仍得慰幽人。
須知猶是枯株在，早晚吹嘘近紫宸。
次韻崔光先見簡作詩催春色
作者：鄒浩
朝代：宋

春遊有客忘朝暮，酷似經星好風雨。
豈知仲蔚長蓬蒿，寂寂儒宮裁一畝。
新詩故委黄耳來，舌在驚疑爲頻吐。
鴻鈞覓運掃轍蹤，萬物終然歸鼓舞。
去年枯槁欲樵蘇，今已蕃鮮媚農圃。
我家吹律信参天，苗裔非才閴無睹。
族寒官冷自離奇，安能仰贊媧皇補。
廟堂爕理皆少年，佇見囊金罄花塢。
次韻崔德符遊湖
作者：鄒浩
朝代：宋

無雙藹嘉譽，夫子真黄香。
磥砢傲松檜，人間自炎涼。
平生翰墨中，赤增戲蕭娘。
潁川今何時，鼓翼端來翔。
西湖謝塵土，危樓更斜陽。
幽期得高士，一笑歌滄浪。
新詩落圭璧，豈異連城償。
胡爲獨韁鎖，不作逢瀟湘。
杖屨行清秋，從容酬所望。
次韻崔浚明見贈
作者：鄒浩
朝代：宋

誰爲冥行作指南，青燈黄卷久間關。
逢君豈測陂千頃，許我時窺豹一斑。
驥足拘攣雖未展，龍鱗騰踏會須攀。
如何暗把隋珠擲，欲報殷勤只強顔。
次韻德符寄世美因以招之
作者：鄒浩
朝代：宋

織女牽牛餞我車，歸來籬菊已榮枯。
韓城夫子舊青眼，肯使東齋屐齒疏。
次韻德符展江懷世美
作者：鄒浩
朝代：宋

翩翩風御返瀛洲，清夢還應此地遊。
憑仗雲鴻寄消息，爾來何啻度三秋。
次韻德符曾家池上四詩·其一
作者：鄒浩
朝代：宋

凉雨霏霏肅徑沙，芰荷無數擁烟霞。
幽人不受市朝挽，竟日池邊藉落花。
次韻德符曾家池上四詩·其三
作者：鄒浩
朝代：宋

庭前葉下風蕭蕭，暑氣不敢憑虚驕。
青天碧水與君共，他日謫仙宮錦袍。
次韻德符曾家池上四詩·其二
作者：鄒浩
朝代：宋

平生一語事誠忘，鳬鶴不知誰短長。
跬步秋園作殊域，從他白眼嘲帬襠。
次韻德符曾家池上四詩·其四
作者：鄒浩
朝代：宋

真樂油油波底鱗，相從欵欵波上萍。
雁奴燕子社前後，玉樹鮮風吹晚庭。
次韻德符訪世美
作者：鄒浩
朝代：宋

秋晨飯香積，舉袂清風生。
朅來展江道，老木森亭亭。
纖埃不隨步，昨宵寒露零。
人境兩相值，簡編焕新晴。
遷固久黄壌，椽筆窺群英。
崔子獨異趣，一笑鉛槧輕。
詩成似金籥，爲我開塵扃。
次韻德符過曾園·其一
作者：鄒浩
朝代：宋

東方澹殘星，車馬各有之。
心落聲利間，搖搖無静時。
幽人獨朝徹，蟾光濯漣漪。
賦詩鷗鷺邊，妙絕中郎詞。
青時正相嚮，白駒忽已馳。
歸來過我談，聞風徒振衣。
次韻德符過曾園·其二
作者：鄒浩
朝代：宋

數子清玉峙，粲粲凌朝輝。
持竿謝高風，鉢囊聊自携。
豈不一趣尚，因緣非兔絲。
北去得幽圃，相與無町畦。
白鳥亦忘我，共此天然姿。
只應太史奏，還在潁水涯。
九原審難作，幸及同襟期。
次韻德符馬上口占
作者：鄒浩
朝代：宋

直欲掩關心似水，不知開國面如田。
相逢一枕秋光裏，疑是先生亦姓邊。
次韻慎微雪
作者：鄒浩
朝代：宋

萬物歸根後，端來兆物華。
仙姿凝鶴氅，雲路擁羊車。
但喜天時正，寧知帝力加。
有田皆玉粒，無樹不瓊花。
浪說朱蹄馬，空餘白首鴉。
酒邊深薦爽，穽處巧藏窊。
徑斷回樵斧，波渾倚釣槎。
高門委金帛，陰壑蜕龍蛇。
功茂豐年穀，名喧好事茶。
叢輕頽瓦竹，搖迥動籤牙。
蝶冷殘初夢，蜂寒閟兩衙。
殷勤非俗韻，瀟灑是生涯。
火變人窺異，軍潛夜肅譁。
暗香迷綻蘂，新築路平沙。
寸食方從寄，扁舟未可拏。
只應清興在，猶似子猷家。
次韻慕公實
作者：鄒浩
朝代：宋

從來文史足三冬，何事明時作退翁。
刺口豈能論擾擾，冥心直欲似空空。
半軒蒼莽雨初霽，一釣清泠月正朧。
好把晨昏付香火，箇中真樂更無窮。
次韻承君見寄·其一
作者：鄒浩
朝代：宋

紛紛市道久成風，平地青樓作帝宮。
白玉相看有君子，坐令高議薄冥鴻。
次韻承君見寄·其二
作者：鄒浩
朝代：宋

生平勳業在詩書，黑綬翩翩下蘂珠。
漳水功名未爲最，他年丹檻更捐軀。
次韻文仲元日登巽亭·其一
作者：鄒浩
朝代：宋

春隨鼓角静浮遊，放浪乾坤百尺樓。
北陌東阡政車馬，一時高興屬清流。
次韻文仲元日登巽亭·其二
作者：鄒浩
朝代：宋

刺字漫來得古城，柳枝桃葉入春情。
人間久遲東君到，獨子相投盖始傾。
次韻文仲冬夜書懷·其一
作者：鄒浩
朝代：宋

抱經何必歎空言，看取東郊舊力田。
藨蓘倘能無落事，太陰居卯定豐年。
次韻文仲冬夜書懷·其三
作者：鄒浩
朝代：宋

冷官裘馬怯凌風，咫尺雲窗邈異封。
長憶去年同燕處，竹邊梨栗送殘冬。
次韻文仲冬夜書懷·其二
作者：鄒浩
朝代：宋

長冰迎日動堤塍，堤上人行似獨醒。
只有群鷗疑着在，一時飛舞起寒汀。
次韻文仲落梅
作者：鄒浩
朝代：宋

前引蒼龍駕，人間春欲光。
遽先鴻滅影，應誤蝶尋香。
何事雪霜際，不随松檜長。
無言倚晴日，酌水與君嘗。
次韻樗年見簡
作者：鄒浩
朝代：宋

一身能幾何，首尾復自畏。
豈知塵表姿，落落惟所值。
官攡忽相逢，欣悲十年事。
須知襲人間，舒卷在毋意。
他時況英聲，曾冠通侯次。
行矣方坦途，真賢不難繼。
次韻王彦温邂逅登舟
作者：鄒浩
朝代：宋

過盡西城百丈堤，村村雞犬午聲齊。
風前匹馬不回首，知有幽人在竹溪。
次韻王賢良贈陽先生·其一
作者：鄒浩
朝代：宋

脩塗幾閲歲終窮，鶴唳猿啼蕙帳空。
杖屨何當歸舊隱，静看五柳颺春風。
次韻王賢良贈陽先生·其二
作者：鄒浩
朝代：宋

囂囂所樂本非窮，曾向真乘悟色空。
聞說近添方外友，清談應得晋人風。
次韻盛長官覓酒
作者：鄒浩
朝代：宋

九萬鵬程戢怒飛，驅愁却歎酒無威。
頖宮官冷非文舉，一斗何能醉十圍。
次韻監試喜引試有日
作者：鄒浩
朝代：宋

朅來凡韻續高張，鳬鶴居然分短長。
鳴鼓未窺才氣勇，懸河先飫古今詳。
三秋欲半月方好，萬事兼忘心更凉。
只願真賢起山國，異時端委贊垂裳。
次韻端夫聞江北水磨
作者：鄒浩
朝代：宋

萬事根本初難明，聲之所發由聲聲。
不有智者抉其□，直如寶劍埋豐城。
風生風濟孰嘘吸，制作解成琴與筝。
矧兹江漢瀉荆楚，含桃初熟飛流鶯。
波濤暗逐歲月長，激激灘際春雷谹。
白沙湖邊更湍急，五磨因緣資養生。
城中鞭驢喘欲死，亦或人勞僵自横。
借令麥破麵浮玉，青蝇遽集争營營。
迺知此策最長利，朱墨豈復嗤南榮。
天輪地軸駭晝夜，彷彿颶扇吹蒼瀛。
遊江夫人儼然坐，蛟龍不動如石鯨。
只應神物亦持護，我輩何妨雙耳清。
次韻答交代俞樗年教授見簡之什
作者：鄒浩
朝代：宋

吾鄉藹多士，夫子惟英才。
妙年雙眸清，不爲紛華開。
飛聲動寰宇，著錄争徘徊。
論說翕以定，端如匡鼎來。
著鞭青雲衢，飄飄謝塵埃。
伯鸞賦五噫，少陵歌七哀。
豈比太平遇，得志無疑猜。
朝綱舉天網，陞黜常恢恢。
胡然落泮宮，猶歉南山臺。
維今堯舜君，側席方虚懷。
簡拔到寒谷，未始由梯媒。
懸知器業成，指日登蓬萊。
伊予愧樸樕，聿來托高齋。
與君出處間，一一金石諧。
峴首鬰蒼莾，江流澹縈廽。
龍卧縮頭角，騰驤竢春雷。
君車亦難緩，行矣明詔催。
逸步從此分，駑駕安能陪。
次韻答仲益見簡
作者：鄒浩
朝代：宋

鏡裏年華鬢未蒼，春山且喜漸芬芳。
功名富貴時來耳，底事靈臺著廟堂。
次韻答八十三外翁見招
作者：鄒浩
朝代：宋

乃翁心事别，璧月到寒塘。
欹枕三竿日，横經一炷香。
尚思同燕麈，還欲對胡床。
行矣拏舟去，金鐘亦自將。
次韻答李希白秀才
作者：鄒浩
朝代：宋

數椽茆屋異千間，慚愧君歌行路難。
自昔牛羊多列鼎，只今藜藿未盈簞。
須将嘉木殷勤植，莫把修鱗取次蟠。
請看齊城不危困，功名豈復有田單。
次韻答澤老·其一
作者：鄒浩
朝代：宋

覿面相呈是此時，了無猶豫與狐疑。
南山雲起北山雨，爵躍掉頭吾弗知。
次韻答澤老·其二
作者：鄒浩
朝代：宋

高山不動白雲深，一炷香凝弄水沉。
欲去復留誰會意，黄鸝枝上囀新音。
次韻答端夫約春遊
作者：鄒浩
朝代：宋

分如松柏老相看，桃李風前共歲寒。
只恐功名挽公去，一春能得幾遊盤。
次韻答詹成老謝密雲龍之什
作者：鄒浩
朝代：宋

龍鳳小團分禁戶，往往稱珍減前語。
元豐天子妙風雷，萬古埃塵洒新雨。
壑源春貢識此心，不比豫州常枲紵。
卿雲密密擁蜿蜒，御府僅能千百數。
匪頒臺閣裁幾人，恩逐味增淪骨髓。
帝鄉仙去鼎湖空，井閟閤門猶玉乳。
龍髯雖在龍莫形，只有雲留瑞民伍。
葉家所得最非常，好事殷勤始容取。
故人分贈不遐遺，憐我哀摧病方瘉。
莆陽英爽杳難攀，品目縱横誰扞禦。
仰惟筆削到茶經，亟以将誠歸許與。
詩來寒谷歘然春，坐覺輝光滿禾黍。
次韻答謝公靖節推將至襄陽見寄·其一
作者：鄒浩
朝代：宋

不見紫芝今幾年，朅來眉宇照山川。
關南關北風流在，猶得時時一舉鞭。
次韻答謝公靖節推將至襄陽見寄·其二
作者：鄒浩
朝代：宋

賓主相忘沔水濱，高風誰與向來親。
君能雞黍酬初諾，我亦虀鹽得此春。
桃李無言方永日，江山有路正宜人。
直須弄鳳騎龍去，莫使身爲可畏身。
次韻羅正之提刑見寄
作者：鄒浩
朝代：宋

天邊故人贈明月，恍惚如臨滄海闊。
幾年麈尾阻清談，一日中腸寛百結。
鍾君骨朽誰能琴，流水高山猶到今。
平生宮徴愧伯牙，邂逅夫子還知心。
相期端欲追前古，諸事斯言逃責數。
青雲窮達豈須論，廊廟由來齊子午。
次韻羅正之朝散到臨潁見寄
作者：鄒浩
朝代：宋

何事委天數，平生嗤李尋。
同時得君子，如古惜分陰。
白髪日非故，黄花秋似深。
誰知千里駕，中有歲寒心。
次韻胡秀才遺桃花
作者：鄒浩
朝代：宋

灼灼桃源數朵紅，青禽傳到蓽門中。
傍人只喜窺春色，達士元來寄祖風。
謾說幾經千歲賞，會須一笑萬緣空。
沉香散處圓蒲穩，花自蕃鮮體自同。
次韻蔡天啓寄籍田令
作者：鄒浩
朝代：宋

興來雲路欲飛仙，風更吹凉入綺錢。
豈但烏衣今莫逆，也知白鳥舊相便。
波随静止荷初展，舟逐閒移楫自眠。
我亦書邊有餘日，與君同到五湖天。
次韻蔡寛夫解元暮春見懷·其一
作者：鄒浩
朝代：宋

九十青陽安在哉，臨風搔首謾遲回。
春於我輩非無意，詩必先成爲有才。
拖架酴醾香破麝，翻階芍藥大逾杯。
病除更約歸愚子，浮蟻猶堪席地開。
次韻蔡寛夫解元暮春見懷·其二
作者：鄒浩
朝代：宋

驚紅簌簌點蒼苔，春去黄鸝唤不回。
九藏脉參知我病，千人筆掃見君才。
會須磥砢揮談塵，方悟蜿蜒落酒盃。
命駕相應憐叔夜，笑顔一月幾能開。
次韻蘇子駿寄其弟世美
作者：鄒浩
朝代：宋

霜風戰蕪城，耿耿袖間手。
峩冠何許來，逸氣蟠九有。
入眼無可人，終焉收下走。
舌端寫天河，那知膽非斗。
離亭巧梯媒，節物幾榆柳。
所向曹匼阿，剛腸欲雷吼。
饑寒挽柴車，莫獲親可否。
年來但韋編，妙處知不朽。
規模綿古今，元自一布肘。
翛然環堵中，未覺羲皇久。
三復鶺鴒詩，亦已等妍醜。
此心千里同，豈愧鼻如口。
更聞隱君子，隨風落巖藪。
崇朝公事休，嗜好斥杯酒。
幅巾欵玄談，聪明謝天誘。
萬象懸目前，軒豁開戶牖。
坐令黄堂上，觀浄亦成垢。
維皇急親賢，承庸拔師友。
丘壑難自娱，巖廊拱文母。
只恐行賜環，仙去誤雞狗。
與其羨長生，孰若壽黔首。
一語君試聽，黄梅未當剖。
次韻謝文仲惠酴醾
作者：鄒浩
朝代：宋

遶架應憐不記歸，故分新摘慰棲遲。
慧香妙質無人共，賴有青牋寄我詩。
次韻趙希元憶處州梅花
作者：鄒浩
朝代：宋

萬花頭上占天工，得意開時斗未東。
破月麝臍來馥郁，横烟玉樹浄玲瓏。
暖歸故蘃應欺雪，人在他鄉正御風。
借問殷勤動詩興，忘機争似鹿皮翁。
次韻述之
作者：鄒浩
朝代：宋

杜陵秋擬問真源，博望親從天上還。
不使清風委平地，斯人今日在陘山。
次韻述之謝寄蘭
作者：鄒浩
朝代：宋

朅來幽韻與時分，雅稱深沉揚子雲。
記取人間多惡草，一蕕能敗十年薫。
次韻道卿寄同僚
作者：鄒浩
朝代：宋

從事休嗟我獨勞，何如對雪詠瀌瀌。
聖賢瀲灔冬來美，朋舊綢繆老不凋。
仇覧初年猶主簿，田單他日竟屠聊。
上方側席捜遺逸，未易沅湘作大招。
次韻鄧州范仲成秘校見寄
作者：鄒浩
朝代：宋

落筆文章真宋玉，八面縱横欺炙轂。
潛藏頭角卧南陽，刖足豈是王駘辱。
每嗟愚賈謾操金，他日辛勤只書簏。
丈夫事業會驚人，誰知范叔成張禄。
相逢憐我再虀鹽，不羨高門厭粱肉。
追惟吳國舊時蹤，山澹晴煙水輸淥。
幾年嵇阮作参商，漠漠茂林空自竹。
懽然一笑换凄涼，端遇牛公容杜牧。
爾來日月更中天，未應寂寞餐秋菊。
次韻酬德符湖上春色
作者：鄒浩
朝代：宋

乘風曾到水晶宮，春色椎輪日力中。
幾處梅花傲殘雪，不隨桃李事輕紅。
次韻醇中見寄
作者：鄒浩
朝代：宋

此身風中蓬，飄颻洛西豪。
所向不膠漆，杜門天自高。
坐懷平生友，皎皎眉間毫。
書隨鵲聲來，厚我逾綈袍。
如何東野鳴，亦復追離騷。
彼蒼久已均，後逸須先勞。
試看刀筆微，他日猶蕭曹。
麹蘖正多事，要在餔其糟。
勿謂伯樂死，轅下終奇遭。
况乃掣電中，幾許堪遊遨。
展江涵清空，春光集漁舠。
命駕裁數驛，慰此心忉忉。
呂安何人斯，君首無徒搔。
次韻錢濟明訪定力僧及寄吳行古三首·其一
作者：鄒浩
朝代：宋

門前朝市喧，門內山谷寂。
昨來有慮心，到此了無迹。
况復有高僧，炯炯雙眼碧。
渠今未易親，拄杖鳴百尺。
知君從之遊，勤我遙相憶。
安得雙樹傍，題名拂塵壁。
次韻錢濟明訪定力僧及寄吳行古三首·其三
作者：鄒浩
朝代：宋

萬物遞先死，憧憧嘗未寂。
中有不動尊，隨方示形迹。
巨海何曾波，長天自來碧。
誰令失坦途，認此軀七尺。
空華初無根，欣厭浪思憶。
君今倘回光，奚須鑿鄰壁。
次韻錢濟明訪定力僧及寄吳行古三首·其二
作者：鄒浩
朝代：宋

北闕來新榮，南溪抱初寂。
二子非世交，窮通偶殊迹。
詩書寄平生，孤雲卷晴碧。
遙遙天一涯，回首無咫尺。
伊予亦鄉邦，豈敢煩記憶。
尚誤分隋珠，宵光動墻壁。
次韻錢𡵒雪中
作者：鄒浩
朝代：宋

六出飛瓊玖，雲愁正臘天。
寒聲生密竹，爽氣徹純綿。
故苑風初静，重樓月向圓。
何當酬此景，蘸甲引金船。
次韻陳君益見寄
作者：鄒浩
朝代：宋

冉冉歲云暮，泠然流水心。
他邦勤短策，今日慰孤斟。
竹韻凌風遠，花光受月侵。
毫端落珠琲，三復故情深。
次韻韓君表雪中感懷
作者：鄒浩
朝代：宋

龍衣不解顔，憂民向來急。
天高委真符，年豐兆原隰。
連山水氣昏，過雲鴈聲澀。
先春凌馬奔，投隙作塵入。
瀕竹乍蕭蕭，驚風還汲汲。
頗輕花闘狂，肯共雨争濕。
夜半回曉光，木杪森鵠立。
開編適吾心，鼓枻輟清集。
一飽儻可償，萬事非所及。
想見秋稼前，腰鐮荷青笠。
次韻顯父睡起偶成
作者：鄒浩
朝代：宋

杜門無復轍聲來，一日剛腸欲九廽。
消遣但能眠白晝，較量猶勝走黄埃。
霜風却暑通歸路，籬菊要人薦壽杯。
同我此心君最切，更将幽思託清才。
次韻馬叔寶憶梅
作者：鄒浩
朝代：宋

儒冠染盡馬蹄塵，又見年光冉冉新。
寄我一枝無驛使，賴君佳句有陽春。
雪邊孤韻謝安石，風際幽香韓得真。
何日相携拂衣去，澹烟微月楚江濱。
次韻龍陽孔方平秋居見懷
作者：鄒浩
朝代：宋

黄落龍山暮，天高霽色澄。
棲巖方自若，吾子亦難能。
家學潛東國，時文斥茂陵。
遙知見懷處，詩就耿寒燈。
欽道
作者：鄒浩
朝代：宋

誰謂南方世乏人，斯人見義若風生。
吉凶禍福略無惜，父子弟兄同此情。
袖裏珠光携合浦，胸中潭影到昭平。
它年野史誰操筆，定以青編著姓名。
正彦
作者：鄒浩
朝代：宋

東堂當日偶差肩，屈指今逾二十年。
君作長官鄰邑內，我爲遷客此江邊。
時乖出處宜安土，道在窮通莫問天。
只恐頖宮真拜勑，無因重獲奉周旋。
母氏安康郡太君生日三十韻
作者：鄒浩
朝代：宋

朱明初啟節，分卦屬純乾。
善積名門久，祥開淑質賢。
柔儀應月呂，和氣集薫絃。
奕世儒風藹，持家禮法傳。
乘龍來配德，采藻助承先。
姑耄勤朝乳，功餘繹舊編。
卜鄰嚴子教，截髮盛賓筵。
萱草欣多豫，鳲鳩詠不偏。
鄉閭師肅穆，坤道信完全。
自輟齊眉奉，尤於內典専。
三車窺至喻，一笑悟真筌。
榮辱忘區别，優游任衆緣。
居常遵坦路，方寸湛澄淵。
浩也端愚陋，身兮數仆顛。
范滂蒙訓敕，夢得念慈憐。
放逐清湘外，覉縻蒼桂邊。
遙知今日燕，想見瑞爐煙。
弟姪紛爲壽，親朋儼造前。
焚香控南斗，極目望東阡。
鸞鶴翔仙嶺，龜魚動樂川。
安康符郡號，昌熾賦詩篇。
計已聞消息，惟新獲洗湔。
賜環叨霈澤，衣綵即歸田。
省定深如志，生成實荷天。
豈徒寛慮耳，必是倍歡然。
雖阻隨行拜，猶勝避瘴眠。
鵬摶九萬里，椿大八千年。
就養逾曾晳，承顔繼閔騫。
尚存誠意在，終冀夙心圓。
永結老人好，星光盈紫躔。
母氏誕生之日得家書喜不自勝形於鄙句
作者：鄒浩
朝代：宋

萱草留春瑞氣長，二年吳越杳相望。
鑪煙正起依南極，鄉信俄來自北堂。
委曲備聞逾獲寶，歡欣遙想盛稱觴。
人心天意端如此，行矣歸寧慰壽康。
求劉知錄澄泥香爐
作者：鄒浩
朝代：宋

千卷新書三叠琴，青燈炯炯夜沉沉。
野人此外無餘好，只欠澄泥一炷深。
池上
作者：鄒浩
朝代：宋

荷花荷葉滿池塘，柄柄搖風作晚涼。
忽憶新開湖裏過，遶船終日送清香。
汩羅
作者：鄒浩
朝代：宋

忠潔云亡幾百秋，汨羅江水湛清流。
是非折衷無夫子，直至如今口未休。
治梅圃·其一
作者：鄒浩
朝代：宋

只有今年對此花，此花欣送我還家。
呼童掃溉放花出，作意相從歸去誇。
治梅圃·其二
作者：鄒浩
朝代：宋

中間籬障壓根蟠，四面荆榛逼樹攅。
今日削除隨手浄，放梅高出紫雲端。
泛漢江·其一
作者：鄒浩
朝代：宋

漢江衮衮接天流，百里舟行一轉眸。
白浪激風鳴戰鼓，青山迎棹走長虬。
均陽已斷南柯夢，鄼上還驚宋玉秋。
南望祖塋能幾驛，王程不得下荆州。
泛漢江·其三
作者：鄒浩
朝代：宋

山束長江激箭奔，扁舟衝破白鷗羣。
故人正在笙篁裏，一枕灘聲誰與分。
泛漢江·其二
作者：鄒浩
朝代：宋

誰家游女戲江濱，纔見舟來競歛身。
須信文王風化遠，至今猶自被行人。
泛舟·其一
作者：鄒浩
朝代：宋

乘興扁舟過趙村，滿家灘上水連雲。
欣然便欲尋源去，織女機邊日未曛。
泛舟·其二
作者：鄒浩
朝代：宋

風浄一奩水鏡，雲開兩行山屏。
白鷺亦知人意，飛來佇立寒汀。
洗竹
作者：鄒浩
朝代：宋

欣欣花草不關心，絕倒宮庭一畝陰。
夏籜隕風裁幾日，秋筠要月擬千尋。
携持斤斧從他怪，繚繞欄干著意深。
全是吳中舊瀟灑，過門應喜伴龍吟。
清明日遊大明道中
作者：鄒浩
朝代：宋

春風蕩漾遍天涯，縱步郊原事事嘉。
不許遊人同所得，竹林深處試龍茶。
清華閣
作者：鄒浩
朝代：宋

泉石清華世豈知，蕭然無是亦無非。
二年於此陪鷗鷺，收得閒中勳業歸。
渡汶河
作者：鄒浩
朝代：宋

舊來紙上得河名，今日横過徹底清。
浚治早經神禹手，若爲汩汩尚西行。
湖上
作者：鄒浩
朝代：宋

菱盤不復藏秋水，蒲劍猶能戰晚風。
共陟孤高更忘適，紛紛霜葉下晴空。
湖上·其一
作者：鄒浩
朝代：宋

等閒來棹釣魚船，鷗鷺相忘亦自然。
多事脩鱗躍波底，一齊鳴翼上青天。
湖上·其二
作者：鄒浩
朝代：宋

烟含夜色迷修竹，鴈带秋聲落晚沙。
不是胸中有雲夢，只應悽惻滿天涯。
湖上聯句
作者：鄒浩
朝代：宋

遙岑艤舟見，野思過橋生。
興盡回蘭棹，歸鞍月正明。
湖上訪世美不遇
作者：鄒浩
朝代：宋

夜雨朝晴似蜀天，湖光山色故人邊。
琵琶不許陪犀麈，聽水亭東一黯然。
湖上雜詠·其一
作者：鄒浩
朝代：宋

荷葉如錢三月時，幅巾藜杖一追随。
爾來勝事知多少，惟有風標公子知。
湖上雜詠·其七
作者：鄒浩
朝代：宋

嵯峨秀色雨晴時，極目城隅更落暉。
何必鱸魚動秋意，好携雙屐便言歸。
湖上雜詠·其三
作者：鄒浩
朝代：宋

華亭標格本青雲，邂逅西湖秋復春。
作意一聲君會否，鵷鸞集處是真人。
湖上雜詠·其二
作者：鄒浩
朝代：宋

何處清風作晚凉，解衣相與面滄浪。
青萍紫芡令人恨，遮却琉璃萬頃光。
湖上雜詠·其五
作者：鄒浩
朝代：宋

濱湖一一敞雕欄，自是黄塵不汝閒。
今日舒眉寧易得，未應輕作剡溪還。
湖上雜詠·其六
作者：鄒浩
朝代：宋

霜蹄檜楫久途窮，暫喜天時人事同。
濯熱不須三島去，高談落麈自生風。
湖上雜詠·其四
作者：鄒浩
朝代：宋

疾病經旬厭藥杯，喜君折簡傍湖來。
濃雲幾敗乃翁事，賴有南風爲約開。
湘陰鄧氏翠微洞
作者：鄒浩
朝代：宋

卧雲雲無心，聽松松有韻。
快哉耳目中，吾今亦同分。
滑石泉
作者：鄒浩
朝代：宋

馬頭今日度嚴關，十九年前去復還。
惟有流泉聲似舊，憑欄重聽響潺潺。
漁家傲
作者：鄒浩
朝代：宋

慧眼舒光無不見。塵中一一藏經卷。聞說大千攤已遍。門方便。法輪盡向毫端轉。月掛燭籠知再見。西方可履休回盼。要與老岑同掣電。酬所願。欣逢十二觀音面。
潛亨既見和再作此贈之
作者：鄒浩
朝代：宋

不作苟見如君平，不以禮屈如樊英。
扊扅堅卧三十載，凛凛風聲人自傾。
墻東墻西過高馬，往往愧汗面發赬。
豈知嗜欲極豺虎，白晝擇肉無厭盈。
有時一飯稔奇禍，他年五鼎還遭烹。
狡兔未滅黄犬在，突兀上蔡空前城。
先生謝去既飽德，鼓腹之趣終難名。
更要我輩集匙筯，風雨不變如鷄鳴。
自憐頭額乏奇表，幾與虀鹽同此生。
不愁捩手遂傾覆，只愁未至聞戞羹。
澹山
作者：鄒浩
朝代：宋

目擊何人妙得知，謾携斧子住巖隈。
銜花無復鳥興供，運木有時神倒栽。
丈室每思雲外去，沱山長記雨中來。
憑師更展慈悲力，早使回頭一笑開。
澹山尹文老畫像贊
作者：鄒浩
朝代：宋

有時皺聚雙眉，有時笑開雙臉。
澹山不解謾人，一任諸方點檢。
濟明不預虎丘之遊作此寄之
作者：鄒浩
朝代：宋

虎據千年一故丘，爾來形勝絕南州。
池清不礙龍收影，臺迥猶疑石點頭。
白日青天秋更好，幅巾藜杖曉同遊。
遙知正擁雙旌坐，直上雲峰一凭樓。
瀟湘道中·其一
作者：鄒浩
朝代：宋

清湘浮影動漣漪，寒日收光下翠微。
回首君親正無奈，幽禽俄叫不如歸。
瀟湘道中·其三
作者：鄒浩
朝代：宋

萬死猶輕罪有餘，恩容循省但流居。
瀟湘二水相逢處，無復波濤今自如。
瀟湘道中·其二
作者：鄒浩
朝代：宋

極目瀟湘漾碧瀾，萬峰插水巧彎環。
我來日日忘饑坐，却愛真山似假山。
灘聲
作者：鄒浩
朝代：宋

江流隨落復隨生，巧作灘聲入戶庭。
六律五音無不有，人誰如我飽曾聽。
灘聲·其一
作者：鄒浩
朝代：宋

長灘斗折轉城隅，激浪飛聲晝夜俱。
猛訝龍驤带雷雨，緩疑仙會集笙竽。
吟風古木那能和，弄影幽禽只自娱。
我已無心到天籟，憑欄聊爲一踟蹰。
灘聲·其二
作者：鄒浩
朝代：宋

洗耳何須潁水清，滛哇滌去有灘聲。
宮商别奏天然曲，淡薄追還物外情。
聊與沙鷗均至樂，謾同漁父引餘觥。
箇中一拍誰人會，長嘯歸來煙霧生。
烹密雲龍
作者：鄒浩
朝代：宋

君不見子建七步俄一詩，太沖十年僅三賦。
相去何啻楚與越，爾來題品皆才具。
我生尚友到古人，袖手寒窗重慚懼。
巧遲拙速非所長，舟泝湍流只如故。
秋風逸思誰肯分，惟資茗飲祛昏瞀。
人間氣味足奇功，畢竟不能成好句。
集仙公子天上回，拭目元豐新制度。
夜光明月豈足珍，矯矯真龍翳雲霧。
潛藏飛躍自有時，只恐緘縢終不固。
况聞醉翁歸潁東，更號六一逃機務。
震霆端的助滂沱，名稱恰應當年數。
從今掩卷待青禽，晴軒屑玉和甘露。
胸中無復舊塵埃，五物狂吟在朝暮。
須知料虎戚自貽，莫譏惡客君家蠧。
燈花甚奇
作者：鄒浩
朝代：宋

草赦今朝鎖北門，燈花來報我蒙恩。
巧當樓閣中間立，高出光明幾次繁。
遼絕雖然如異域，生成本不間孤根。
此身曲荷乾坤力，仰答洪私它日論。
獨坐
作者：鄒浩
朝代：宋

庭下芝蘭秀，堂中簡策清。
都緣無嗜好，不是近聲名。
獨坐偶書
作者：鄒浩
朝代：宋

梧桐沐雨響玲瓏，簾幕陰陰颺晚風。
講誦乍聞人語息，滿床書史興何窮。
玉虚觀
作者：鄒浩
朝代：宋

山腰制作邇來新，斧鑿纔終便掩門。
獨殿紛紛羅杞棘，老君寂寂看鷄豚。
煙凝疊嶂爲香火，風韻疏松作道言。
借問羽衣何處去，一齊歸屋抱兒孫。
王憲湖上分韻得荷字
作者：鄒浩
朝代：宋

使星明處是天河，習習輕飈生芰荷。
自有芝蘭隨後乘，更容簪履侍鳴珂。
未甘城鼓促清賞，聊與汀鷗分素波。
異日定應如此少，雲雷行欲起龍梭。
王景亮携晁無咎清美堂記來求詩爲賦此一篇
作者：鄒浩
朝代：宋

先生不出二十年，幅巾種樹老盧泉。
盧泉水木清且妍，築堂流水茂樹間。
晁侯作記筆如椽，畫欄素壁青瑤鎸。
明珠白璧光射天，先生矜詫喜欲顛。
春歸野岸綠漪漣，青山東缺如斷環。
雪消風軟山蒼然，杏梢紅破臙脂寒。
先生醉狂夢思山，自駕草車束塵編。
上堂讀書門畫關，金徽朱絲弄猗蘭。
相思古人太古前，若非豪士魯仲連。
即是幽人梁伯鸞，先生好學老益堅。
少時不信功名艱，青衫屢補履決穿。
晚知有命絕可憐，歸來自買汶上田。
䆉稏香露凝秋殷，只知留客有酒錢。
肯問釡粥寒韲酸，拖金曳繡卷曉班。
何似布褐暖且寛，先生所願一何亷。
貴人孰與先生賢，朱門銅臭廚肉膻。
夜闌白月照管絃，美人一笑夭桃燃。
安知賢達死丘園，正恐後世終無傳。
此意已輸先生先，我今欲歸無由緣。
蕙帳依約聞清猨，何時相從一醉眠。
梨花楊柳傍禁煙，曾點浴沂春衣單。
德公渡沔應已還，山中桂枝聊攀援。
王氏閣舊名拾青郡守王藻以余寓居易名來仙
作者：鄒浩
朝代：宋

仙宮嶺下來仙閣，太守更名爲我來。
來既有時歸有日，泠然從此御風回。
王道人云彦和得報有歸田之命
作者：鄒浩
朝代：宋

道人新自象州來，殿院從容得屢陪。
坐上拆書歸有日，愁容忽作笑顔開。
班超
作者：鄒浩
朝代：宋

功名從古病難成，况作天西絕域行。
縦有平陵同落落，其如衛候尚營營。
殺妻吳起終遭逐，上疏鴻卿不免刑。
定遠獨能逢聖主，千年萬歲藹嘉聲。
用前韻寄德符
作者：鄒浩
朝代：宋

叩門無季心，爾來空緩急。
若人作枯蓬，隨風落遙隰。
袖書珠玉昏，匣劍蛟龍澀。
雪花陵春陽，山寒擁扉入。
孤松初自高，短綆豈易汲。
伊予不逢年，所嚮驚束濕。
分携忽歲遷，結念成骨立。
蕭蕭清潩濱，冉冉白鷗集。
盟好何當尋，瓜時亦云及。
東游儻未忘，蘆邊一漁笠。
用前韻寄穣城謝公静推官
作者：鄒浩
朝代：宋

邂逅蒹葭來倚玉，淺見慚如視車轂。
荷君傾倒過平生，妙處令人忘寵辱。
并包今古入靈臺，欬唾珠璣幾盈簏。
紛紛年少多公卿，何獨斯人猶寸禄。
南陽刺史今伯樂，歎息龍媒異凡肉。
剡章求以助風流，豈減紅蓮汎澄淥。
更将餘力付蟠根，迎刃無留真破竹。
才全如此帝未知，燕閒却自思頗牧。
東山出處是家風，莫學淵明戀私菊。
用前韻寄鄉中諸長者
作者：鄒浩
朝代：宋

鄉邦藹儒冠，後生良可畏。
况乃領袖賢，疑與古人值。
爾來索吾居，南北幾歲事。
冥鴻雲外心，疲馬風前意。
遙知松菊間，青編焕鱗次。
何當返柴車，故步懽然繼。
用前韻寄鄧帥杜君章學士
作者：鄒浩
朝代：宋

策府名卿厭鳴玉，朅來南陽朱兩轂。
胸中雲夢吞八九，終然不貯閑榮辱。
坐令政事邈前人，容易端如探筐簏。
去年持刃今扶犁，所至熙熙豐穀禄。
華堂夢斷燕絲簧，笑謂鄒枚不如肉。
公雖飲少客自醉，但見銀缾倒輕渌。
明明天子正搜賢，真賢繼踵還符竹。
勳勞矧已疏屏風，八命難淹一州牧。
願公快向百花洲，更集賓僚勤把菊。
用王憲韻寄參寥
作者：鄒浩
朝代：宋

天資不紛華，脱身禮白足。
一笑語曹溪，與世作眼目。
有時戲毛穎，新詩奴鄭谷。
翹然百家中，疏煙澹脩竹。
頃年古招提，山青水澄淥。
傾盖揖孤標，令人慚逐逐。
平生稻粱謀，從此在鴻鵠。
爾來落高陽，轅下方局促。
况乃建隆師，黄壚已埋玉。
豈必阮步兵，途窮泫然哭。
賴君金石聲，丁寧鴈飛速。
我心端何如，盲龜得浮木。
遙聞玉堂老，初情敦夏屋。
支遁久塵埃，風流一朝續。
營營覆載間，萬事風前燭。
願言掃雲窗，聊對傳燈錄。
用老杜至日懷太白韻懷諸弟
作者：鄒浩
朝代：宋

羅拜爲親壽，遙知亦我思。
陽生萱草色，心入棣華詩。
帝澤來非久，萊衣戲不遲。
爲言多置酒，歸趁賞花期。
留别元老
作者：鄒浩
朝代：宋

不因投竄抵昭平，争得相逢一笑親。
塵裏妙空居士室，琴邊聊見宰官身。
周顒尚以妻爲累，元亮惟知隱是真。
莫逆于心更何語，撥開船子過牢津。
留别張雲立立之
作者：鄒浩
朝代：宋

來遷夢破知何處，今君歸去仙宮路。
江頭舟楫嶺頭雲，曾許乘風邀月住。
翛然三載與君同，信我此心惟白鷺。
白鷺忘情亦有情，君更情多無量數。
天繪亭前不忍分，遠送我來欣進步。
霜凋萬木見孤松，顔色青青獨如故。
湘南湘北舊光陰，從此回頭但烟霧。
得志軒前藕未花，梅率小桃先已露。
與君同醉復同醒，千頃池塘渺新霔。
好随魚躍趁風雷，飛上青天休反顧。
留别興安唐叟元老推官·其一
作者：鄒浩
朝代：宋

天繪亭邊三載夢，石灰鋪裏一時情。
箇中不是同參得，胸次峥嶸何日平。
留别興安唐叟元老推官·其三
作者：鄒浩
朝代：宋

幽居不許穿雲到，寶閣仍忘破曉登。
多少從來疑着處，一齊分付打包僧。
留别興安唐叟元老推官·其二
作者：鄒浩
朝代：宋

風前火烈逢真玉，雪後大寒見老松。
携得此心歸北去，與君無處不相逢。
留别顯父且約相見于南陽
作者：鄒浩
朝代：宋

風帆催我上輕舟，不得追陪自在遊。
山路馬蹄新雨霽，早來携手百花洲。
留别龍城山主懷義·其一
作者：鄒浩
朝代：宋

陽朔千山復萬山，最深山處是松關。
新詩吟罷無餘事，一片真心雲共閒。
留别龍城山主懷義·其三
作者：鄒浩
朝代：宋

好事如師豈易逢，不辭趼足訪行蹤。
揮殘麈尾知難再，目斷碧蓮峰外峰。
留别龍城山主懷義·其二
作者：鄒浩
朝代：宋

仙閣龍城一望間，每來過我不如還。
汀鷗猶集欄干外，應怪從今氣象閒。
留别龍城山主懷義·其五
作者：鄒浩
朝代：宋

三車黄葉止兒啼，一句何人妙得知。
今日爲師重說破，滿軒風静月明時。
留别龍城山主懷義·其四
作者：鄒浩
朝代：宋

青天無礙本來同，休向江邊動别容。
師似碧潭吾似月，東西南北總相逢。
留題天繪亭
作者：鄒浩
朝代：宋

杖屨追隨陟杳冥，無邊勝景集孤亭。
解衣自若誰爲史，造物難窮巧賦形。
展拓二儀成縞素，均調一氣作丹青。
會將斷取山川手，卷入中州挂戶庭。
畫山·其一
作者：鄒浩
朝代：宋

幾年密與畫山鄰，今日歸航駐水濱。
天亦有心酬我願，歛雲收霧日光新。
畫山·其三
作者：鄒浩
朝代：宋

掃成屏障幾千春，洗雨吹風轉更明。
應是天工醉時筆，重重粉墨尚縱横。
畫山·其二
作者：鄒浩
朝代：宋

三峰闊展映天長，大巧由來未易量。
我欲移歸殿前去，萬年千載對君王。
病卧讀書
作者：鄒浩
朝代：宋

山爲屏障草爲裀，黄犢群中早奮身。
骨立詩書亦何有，不如參取坐忘人。
登召伯斗野亭用孫莘老韵寄秀老參寥
作者：鄒浩
朝代：宋

廣陵最佳處，堂與南山平。
慨然寄遠矚，溷濁爲冰清。
冷官從無徒，猶阻窺朱甍。
矧兹斗野構，名實久已傾。
距我逾一舍，何由偕友生。
王事有邂逅，川途假新城。
登亭若爲慰，饑渇甘大烹。
蓮花襲襟裾，雙鶴唳且行。
一笑發深省，坐見星斗明。
回首莫逆交，物外正采榮。